การจัดการ 

(1) โครงสร้างการจัดการ

 

รายชื่อผู้บริหารหรือผู้มีอำนาจควบคุมของบริษัท

คณะกรรมการ ประกอบด้วย

1. นายเชาวน์ ณศีลวันต์ ประธานกรรมการ

2. พลอากาศตรีกำธน สินธวานนท์ กรรมการ

3. นายพารณ อิศรเสนา ณ อยุธยา กรรมการ

4. นายเสนาะ อูนากูล กรรมการ

5. นายศิววงศ์ จังคศิริ กรรมการ

6. นายสุเมธ ตันติเวชกุล กรรมการ

7. นายยศ เอื้อชูเกียรติ กรรมการ

8. นายปรีชา อรรถวิภัชน์ กรรมการ

9. นายพนัส สิมะเสถียร กรรมการ

10. นายอาสา สารสิน กรรมการ

11. นายชุมพล ณ ลำเลียง กรรมการ

12. นายกานต์ ตระกูลฮุน กรรมการผู้จัดการใหญ่

นายวรพล เจนนภา เลขานุการคณะกรรมการ และเลขานุการบริษัท

ผู้บริหารระดับสูงของเครือซิเมนต์ไทย (SCG) ประกอบด้วย

1. นายกานต์ ตระกูลฮุน กรรมการผู้จัดการใหญ่

เครือซิเมนต์ไทย (SCG)

2. นายรุ่งโรจน์ รังสิโยภาส ผู้ช่วยผู้จัดการใหญ่

เครือซิเมนต์ไทย (SCG)

3. นายชลณัฐ ญาณารณพ กรรมการผู้จัดการใหญ่

ธุรกิจเคมีภัณฑ์ (SCG Chemicals)

4. นายเชาวลิต เอกบุตร กรรมการผู้จัดการใหญ่

ธุรกิจกระดาษ (SCG Paper)

5. นายปราโมทย์ เตชะสุพัฒน์กุล กรรมการผู้จัดการใหญ่

ธุรกิจซิเมนต์ (SCG Cement)

6. นายพิชิต ไม้พุ่ม กรรมการผู้จัดการใหญ่

ธุรกิจผลิตภัณฑ์ก่อสร้าง (SCG Building Materials)

7. นายขจรเดช แสงสุพรรณ กรรมการผู้จัดการใหญ่

ธุรกิจจัดจำหน่าย (SCG Distribution)

8. นายดำริ ตันชีวะวงศ์ กรรมการผู้จัดการใหญ่

ธุรกิจร่วมทุน (Joint Venture Business)

การเข้าร่วมประชุมของคณะกรรมการบริษัท ปี 2549 (จำนวนครั้ง)

+-------------------+---------+---------+---------+---------+----------+
| รายชื่อกรรมการบริษัท  | คณะกรรม | คณะ     | คณะกรร  | คณะ     | ป        |
|                   | การบริษัท | กรรมการ | มการบรร | กรรมการ | ระชุมสามัญ |
|                   |         | ตรวจสอบ | ษัทภิบาลแ | พิจารณาผ |          |
|                   | (จำนวน  |         | ละสรรหา | ลตอบแทน | ผู้ถือหุ้น    |
|                   | 12 คน)  | (จำนวน  |         |         |          |
|                   |         | 4 คน)   | (จำนวน  | (จำนวน  | ประจำปี   |
|                   | จำนวนก  |         | 4 คน)   | 3 คน)   | 2549     |
|                   | ารประชุม | จำนวนก  |         |         |          |
|                   |         | ารประชุม | จำนวนก  | จำนวนก  | (จำนวน   |
|                   | ทั้งปี 9   |         | ารประชุม | ารประชุม | 12 คน)   |
|                   | ครั้ง     | ทั้งปี 6   |         |         |          |
|                   |         | ครั้ง     | ทั้งปี 4   | ทั้งปี 7   | เมื่อวันที่   |
|                   |         |         | ครั้ง     | ครั้ง     |          |
|                   |         |         |         |         | 22 มีนาคม |
|                   |         |         |         |         | 2549     |
+-------------------+---------+---------+---------+---------+----------+
| 1. นายเชาวน์       | 8/9     |         |         |         | 1        |
| ณศีลวันต์            |         |         |         |         |          |
+-------------------+---------+---------+---------+---------+----------+
| 2. พล.อ.ต.กำธน    | 9/9     | 6/6     |         |         | 1        |
| สินธวานนท์          |         |         |         |         |          |
+-------------------+---------+---------+---------+---------+----------+
| 3. นายพารณ        | 7/9     | 6/6     | 2/2*    |         | 1        |
| อิศรเสนา ณ อยุธยา   |         |         |         |         |          |
+-------------------+---------+---------+---------+---------+----------+
| 4. นายเสนาะ อูนากูล | 9/9     |         | 4/4     |         | 1        |
+-------------------+---------+---------+---------+---------+----------+
| 5. นายศิววงศ์ จังคศิริ | 9/9     | 4/6**   |         | 7/7     | 1        |
+-------------------+---------+---------+---------+---------+----------+
| 6. นายสุเมธ        | 7/9     | 6/6     | 4/4     |         | 1        |
| ตันติเวชกุล          |         |         |         |         |          |
+-------------------+---------+---------+---------+---------+----------+
| 7. นายปรีชา        | 9/9     | 6/6     |         |         | 1        |
| อรรถวิภัชน์          |         |         |         |         |          |
+-------------------+---------+---------+---------+---------+----------+
| 8. นายพนัส         | 9/9     |         | 4/4     |         | 1        |
| สิมะเสถียร          |         |         |         |         |          |
+-------------------+---------+---------+---------+---------+----------+
| 9. นายยศ          | 9/9     |         |         | 7/7     | 1        |
| เอื้อชูเกียรติ         |         |         |         |         |          |
+-------------------+---------+---------+---------+---------+----------+
| 10. นายอาสา สารสิน | 7/9     |         | 3/4     |         | 1        |
+-------------------+---------+---------+---------+---------+----------+
| 11. นายชุมพล ณ     | 7/9     |         |         | 5/7     | 1        |
| ลำเลียง            |         |         |         |         |          |
+-------------------+---------+---------+---------+---------+----------+
| 12. นายกานต์       | 9/9     |         |         |         | 1        |
| ตระกูลฮุน           |         |         |         |         |          |
+-------------------+---------+---------+---------+---------+----------+

หมายเหตุ : * ลาออกจากการเป็นกรรมการบรรษัทภิบาลและสรรหา ตั้งแต่วันที่ 26 สิงหาคม
2549 โดยไม่แต่งตั้งกรรมการแทน (ตั้งแต่วันที่ 1 มกราคม – 26 สิงหาคม 2549
มีการประชุมคณะกรรมการบรรษัทภิบาลและสรรหา ทั้งหมด 2 ครั้ง)

** ลาออกจากการเป็นกรรมการตรวจสอบ ตั้งแต่วันที่ 27 ธันวาคม 2549
โดยไม่แต่งตั้งกรรมการแทน

- กรรมการอิสระ จำนวน 5 คน ได้แก่ ลำดับที่ 2, 3, 6, 7 และ 10

- คณะกรรมการตรวจสอบ จำนวน 4 คน ได้แก่ ลำดับที่ 2, 3, 6 และ 7

- คณะกรรมการบรรษัทภิบาลและสรรหา จำนวน 4 คน ได้แก่ ลำดับที่ 4, 6, 8 และ 10

- คณะกรรมการพิจารณาผลตอบแทน จำนวน 3 คน ได้แก่ ลำดับที่ 5, 9 และ 11

การเข้าร่วมอบรมหลักสูตรของกรรมการอิสระหลักสูตรใดหลักสูตรหนึ่งตามข้อเสนอแนะของ ก.ล.ต.

ที่จัดโดยสมาคมส่งเสริมสถาบันกรรมการบริษัทไทย (IOD)

+-----------------------+----------------------+----------------------+
| รา                    | หลักสูตรการอบรม        |                      |
| ยชื่อกรรมการอิสระของบริษัท |                      |                      |
+-----------------------+----------------------+----------------------+
|                       | Directors            | Directors            |
|                       | Certification        | Accreditation        |
|                       | Program              | Program              |
|                       |                      |                      |
|                       | (DCP)                | (DAP)                |
+-----------------------+----------------------+----------------------+
|                       |                      |                      |
+-----------------------+----------------------+----------------------+
| 1. พล.อ.ต.กำธน        | -                    | (รุ่นที่ 18 / 2004)      |
| สินธวานนท์              |                      |                      |
+-----------------------+----------------------+----------------------+
| 2. นายพารณ อิศรเสนา ณ  | -                    | (รุ่นที่ 4 / 2003)       |
| อยุธยา                 |                      |                      |
+-----------------------+----------------------+----------------------+
| 3. นายสุเมธ ตันติเวชกุล   | (รุ่นที่ 30 / 2003)      | -                    |
+-----------------------+----------------------+----------------------+
| 4. นายปรีชา อรรถวิภัชน์   | (รุ่นที่ 39 / 2004)      | -                    |
+-----------------------+----------------------+----------------------+
| 5. นายอาสา สารสิน      | -                    | (รุ่นที่ 5 / 2003)       |
+-----------------------+----------------------+----------------------+

คณะกรรมการบริษัทและผู้บริหารระดับสูงของเครือซิเมนต์ไทย (SCG)

กรรมการที่มีอำนาจลงนามผูกพันบริษัท

กรรมการสองคนในจำนวนหกคน คือ นายเชาวน์ ณศีลวันต์ หรือนายเสนาะ อูนากูล หรือนายยศ
เอื้อชูเกียรติ หรือนายพนัส สิมะเสถียร หรือนายชุมพล ณ ลำเลียง หรือนายกานต์ ตระกูลฮุน
ลงลายมือชื่อร่วมกัน

ขอบเขตอำนาจหน้าที่ของคณะกรรมการ / คณะอนุกรรมการชุดต่างๆ

คณะกรรมการบริษัท

 กรรมการของบริษัทปัจจุบันมีจำนวน 12 คน ซึ่งประกอบด้วยกรรมการที่ไม่เป็นผู้บริหารจำนวน 11 คน ซึ่งในจำนวนนี้มีกรรมการอิสระจำนวน 5 คน และกรรมการที่มาจากผู้บริหารระดับสูงจำนวน 1 คน เพื่อให้คณะกรรมการสามารถปฏิบัติหน้าที่ได้อย่างมีประสิทธิภาพ โดยคณะกรรมการบริษัทมีการประชุมอย่างน้อยปีละ 8 ครั้ง แต่ละครั้งจะกำหนดวาระหลักไว้ล่วงหน้าอย่างชัดเจนตลอดปี และมีการส่งรายละเอียดประกอบวาระการประชุมให้คณะกรรมการได้มีเวลาศึกษาและพิจารณาล่วงหน้า การพิจารณาวาระต่างๆ จะคำนึงถึงผลประโยชน์ของผู้ถือหุ้นและผู้มีส่วนเกี่ยวข้องอย่างเป็นธรรม และเปิดโอกาสให้มีการแสดงความเห็นอย่างเป็นอิสระ ในแต่ละวาระมีการแบ่งเวลาไว้อย่างเพียงพอเพื่อการอภิปรายและแสดงความคิดเห็นอย่างรอบคอบ โดยประธานกรรมการเป็นผู้ดูแลให้ใช้เวลาในการประชุมอย่างเหมาะสม 

  วาระการดำรงตำแหน่ง

  ในการประชุมสามัญประจำปี กรรมการต้องออกจากตำแหน่งจำนวนหนึ่งในสาม
  ถ้าจำนวนกรรมการแบ่งออกให้ตรงเป็นส่วนสามไม่ได้ก็ให้ออกโดยจำนวนใกล้ที่สุดกับส่วนหนึ่งในสามกรรมการที่จะต้องออกจากตำแหน่งนั้นให้พิจารณาจากกรรมการที่อยู่ในตำแหน่งนานที่สุดเป็นผู้ออกจากตำแหน่ง
  อย่างไรก็ตาม กรรมการที่ออกไปนั้นอาจได้รับเลือกตั้งให้ดำรงตำแหน่งอีกก็ได้

  การสรรหาบุคคลเพื่อเข้าเป็นกรรมการจะคัดเลือกจากผู้ทรงคุณวุฒิที่มีพื้นฐานและความเชี่ยวชาญจากหลากหลายอาชีพ
  มีภาวะผู้นำ วิสัยทัศน์กว้างไกล เป็นผู้มีคุณธรรมและจริยธรรม มีประวัติการทำงานที่โปร่งใส
  ไม่ด่างพร้อย รวมทั้งมีความสามารถในการแสดงความคิดเห็นอย่างเป็นอิสระ

  ขอบเขตหน้าที่ของคณะกรรมการบริษัท

  ให้กรรมการบริษัทมีหน้าที่ดังต่อไปนี้

1.  บริหารกิจการให้เป็นไปเพื่อประโยชน์ที่ดีที่สุดแก่ผู้ถือหุ้น (Fiduciary Duty)
    โดยยึดถือแนวปฏิบัติสำคัญ 4 ประการคือ

    1.  การปฏิบัติหน้าที่ด้วยความรอบคอบระมัดระวัง (Duty of Care)

    2.  การปฏิบัติหน้าที่ด้วยความซื่อสัตย์ สุจริต (Duty of Loyalty)

    3.  การปฏิบัติตามกฎหมาย วัตถุประสงค์ ข้อบังคับและมติที่ประชุมผู้ถือหุ้น (Duty of
        Obedience)

    4.  การเปิดเผยข้อมูลต่อผู้ถือหุ้นอย่างถูกต้อง ครบถ้วน และโปร่งใส (Duty of
        Disclosure)

2.  กำหนดวิสัยทัศน์ พันธกิจ และนโยบายการดำเนินธุรกิจของ SCG
    เพื่อความมั่นคงและผลประโยชน์ที่สมดุลและยั่งยืนของทุกฝ่ายที่เกี่ยวข้อง
    รวมทั้งเพิ่มมูลค่าของผู้ถือหุ้นอย่างต่อเนื่อง

3.  พิจารณาแผนการดำเนินงาน และพัฒนาขีดความสามารถของ SCG ให้แข่งขันได้ในระดับสากล

4.  ประเมินผลการดำเนินงานของ SCG และผลการปฏิบัติงานของผู้บริหารระดับสูง

5.  กำกับดูแลและพัฒนาระบบการบริหารความเสี่ยง
    รวมทั้งการกำกับดูแลและพัฒนาบรรษัทภิบาลของ SCG
    เพื่อให้เป็นมาตรฐานที่ยอมรับในระดับสากล

6.  อุทิศตนและเวลา โดยไม่แสวงหาผลประโยชน์แก่ตนเองหรือผู้หนึ่งผู้ใด และไม่ดำเนินการใดๆ
    ที่เป็นการขัดแย้งหรือแข่งขันกับผลประโยชน์ของบริษัทหรือ SCG

7.  จัดการบริษัทให้เป็นไปตามกฎหมาย วัตถุประสงค์ ข้อบังคับของบริษัท
    และมติของที่ประชุมผู้ถือหุ้น ด้วยความซื่อสัตย์สุจริตและระมัดระวังรักษาผลประโยชน์ของบริษัท

8.  ปฏิบัติตามหลักบรรษัทภิบาลของ SCG และข้อพึงปฏิบัติที่ดีสำหรับกรรมการบริษัทจดทะเบียน
    ตามแนวทางของตลาดหลักทรัพย์แห่งประเทศไทย (ตลท.) และ
    คณะกรรมการกำกับหลักทรัพย์และตลาดหลักทรัพย์ (ก.ล.ต.)

9.  เป็นผู้กำกับดูแลและติดตามการวัดผลการดำเนินงานทั้งในระดับกลุ่มธุรกิจ และระดับ SCG
    โดยกำหนดให้มีการรายงานผลการดำเนินงานอย่างสม่ำเสมอ
    รวมทั้งให้นโยบายเพื่อการพัฒนาและปรับปรุงการดำเนินงานของธุรกิจ
    ตลอดจนการพัฒนาบุคลากรของ SCG

10. ส่งเสริมให้พนักงานทุกระดับมีจิตสำนึกในจริยธรรมและคุณธรรม
    โดยตระหนักในความสำคัญของระบบควบคุมและตรวจสอบภายใน
    เพื่อลดความเสี่ยงด้านการทุจริตและการใช้อำนาจอย่างไม่ถูกต้อง
    รวมทั้งป้องกันการกระทำผิดกฎหมายด้วย

11. ดูแลผลประโยชน์ของผู้ถือหุ้นทั้งรายใหญ่และรายย่อยตามสิทธิอย่างเป็นธรรม นอกจากนี้
    ผู้ถือหุ้นยังสามารถใช้สิทธิในการดูแลรักษาผลประโยชน์ของตนและได้รับข่าวสารอย่างถูกต้อง
    ครบถ้วน โปร่งใส เปิดเผย และสามารถตรวจสอบได้

12. ตระหนักถึงบทบาทหน้าที่ความรับผิดชอบของคณะกรรมการบริษัท เคารพสิทธิของผู้ถือหุ้น
    ปฏิบัติต่อผู้ถือหุ้นและผู้มีส่วนได้เสียอย่างเป็นธรรม มีความโปร่งใสในการดำเนินงาน
    และมีการเปิดเผยข้อมูลอย่างถูกต้องเพียงพอ

13. ประเมินผลการปฏิบัติหน้าที่ของคณะกรรมการบริษัทเป็นประจำทุกปี
    โดยให้มีการประเมินผลการปฏิบัติงานเป็น 2 แบบ คือ
    ประเมินการปฏิบัติงานโดยรวมของคณะกรรมการและคณะอนุกรรมการ (As a Whole)
    และการประเมินตนเองเป็นรายบุคคล (Self Assessment)
    เพื่อนำผลการประเมินมาพิจารณาร่วมกันในคณะกรรมการบริษัท

14. เข้าร่วมประชุมคณะกรรมการบริษัทและการประชุมผู้ถือหุ้น
    เว้นแต่ในกรณีที่มีเหตุสุดวิสัยโดยกรรมการที่ไม่สามารถเข้าร่วมประชุมจะต้องแจ้งให้ประธานกรรมการหรือเลขานุการคณะกรรมการทราบล่วงหน้าก่อนการประชุม

    ในการปฏิบัติหน้าที่คณะกรรมการบริษัทอาจขอคำปรึกษาจากที่ปรึกษาอิสระภายนอกหรือผู้เชี่ยวชาญในวิชาชีพอื่นๆ
    หากเห็นว่ามีความจำเป็นและเหมาะสม

    คณะกรรมการตรวจสอบ

    คณะกรรมการตรวจสอบมีจำนวน 4 คน ประกอบด้วย

    1. พล.อ.ต.กำธน สินธวานนท์ ประธานกรรมการตรวจสอบ

    2. นายพารณ อิศรเสนา ณ อยุธยา กรรมการตรวจสอบ

    3. นายสุเมธ ตันติเวชกุล กรรมการตรวจสอบ

    4. นายปรีชา อรรถวิภัชน์ กรรมการตรวจสอบ

    ขอบเขตอำนาจหน้าที่

    ให้กรรมการตรวจสอบมีหน้าที่ดังต่อไปนี้

1.  กำกับดูแล สอบทาน
    ให้มีระบบรายงานทางการเงินและการเปิดเผยข้อมูลในงบการเงินตามมาตรฐานการบัญชีที่กำหนดโดยกฎหมายอย่างโปร่งใส
    ถูกต้องและเพียงพอ

2.  ส่งเสริมให้มีการพัฒนาระบบรายงานทางการเงินให้ทัดเทียมกับมาตรฐานบัญชีสากล

3.  กำกับดูแลและสอบทานให้บริษัทมีระบบการควบคุมภายใน (Internal Control)
    และการตรวจสอบภายใน (Internal Audit)
    ที่เหมาะสมและมีประสิทธิผลตามวิธีการและมาตรฐานสากลที่ยอมรับโดยทั่วไป

4.  กำกับดูแลให้มีระบบงานเชิงป้องกันและเป็นประโยชน์ให้กับหน่วยงาน
    เพื่อเพิ่มประสิทธิภาพและประสิทธิผลในการปฏิบัติงานให้ดียิ่งขึ้น

5.  สอบทานระบบการบริหารความเสี่ยงขององค์กร

6.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์ และกฎหมายอื่นๆ
    ที่เกี่ยวข้องกับธุรกิจของบริษัท

7.  สอบทานสรุปผลตรวจสอบทุจริตและกำหนดมาตรการป้องกันภายในองค์กร

8.  สอบทานความถูกต้องและประสิทธิผลของระบบเทคโนโลยีสารสนเทศที่เกี่ยวข้องกับการควบคุมภายใน
    รายงานการเงิน การบริหารความเสี่ยง และเสนอแนะการปรับปรุงให้ทันสมัยอยู่เสมอ

9.  พิจารณาการเปิดเผยข้อมูลของบริษัทในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องครบถ้วน

10. กำกับดูแล
    และสอบทานให้กรรมการตรวจสอบมีการประเมินผลการปฏิบัติงานของคณะกรรมการตรวจสอบโดยรวมและการประเมินผลการปฏิบัติงานของตนเองเป็นประจำทุกปี

11. กำกับดูแล สอบทาน
    และให้ความเห็นในการปฏิบัติงานของสำนักงานตรวจสอบภายในและประสานงานกับผู้สอบบัญชี

12. จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบ

13. พิจารณาคัดเลือก เสนอแต่งตั้ง เสนอค่าตอบแทนผู้สอบบัญชีของบริษัท
    รวมทั้งประเมินความเป็นอิสระและประสิทธิภาพการทำงานของผู้สอบบัญชี

14. กำกับดูแลให้มีการประเมินผลการปฏิบัติงานตรวจสอบของสำนักงานตรวจสอบตามมาตรฐานสากล

15. พิจารณาอนุมัติงบประมาณและกำลังพลของสำนักงานตรวจสอบภายใน

16. แต่งตั้ง ถอดถอน โยกย้าย หรือเลิกจ้างผู้อำนวยการสำนักงานตรวจสอบภายใน

17. ปฏิบัติการอื่นใดตามที่กฎหมายกำหนดหรือคณะกรรมการของบริษัทจะมอบหมาย

    ในการปฏิบัติงานตามขอบเขตอำนาจหน้าที่ ให้คณะกรรมการตรวจสอบมีอำนาจเรียก
    สั่งการให้ฝ่ายจัดการ หัวหน้าหน่วยงาน หรือพนักงานของบริษัทที่เกี่ยวข้องมาให้ความเห็น
    ร่วมประชุม หรือส่งเอกสารตามที่เห็นว่าเกี่ยวข้องจำเป็น
    รวมทั้งแสวงหาความเห็นที่เป็นอิสระจากที่ปรึกษาทางวิชาชีพอื่นใดเมื่อเห็นว่าจำเป็น
    ด้วยค่าใช้จ่ายของบริษัท

    คณะกรรมการตรวจสอบปฏิบัติงานภายในขอบเขตอำนาจหน้าที่และความรับผิดชอบตามคำสั่งของคณะกรรมการบริษัท
    โดยคณะกรรมการบริษัทเป็นผู้รับผิดชอบการดำเนินงานของบริษัทโดยตรงต่อ ผู้ถือหุ้น
    ผู้มีส่วนได้เสีย และบุคคลทั่วไป

    คณะกรรมการบรรษัทภิบาลและสรรหา

    คณะกรรมการบรรษัทภิบาลและสรรหามีจำนวน 4 คน ประกอบด้วย

    1. นายสุเมธ ตันติเวชกุล ประธานกรรมการบรรษัทภิบาลและสรรหา

    2. นายเสนาะ อูนากูล กรรมการบรรษัทภิบาลและสรรหา

    3. นายพนัส สิมะเสถียร กรรมการบรรษัทภิบาลและสรรหา

    4. นายอาสา สารสิน กรรมการบรรษัทภิบาลและสรรหา

    ขอบเขตอำนาจหน้าที่

    ให้กรรมการบรรษัทภิบาลและสรรหามีหน้าที่ดังต่อไปนี้

1.  กำหนดขอบเขตและนโยบายด้านบรรษัทภิบาลของ SCG เพื่อนำเสนอต่อคณะกรรมการบริษัท

2.  เสนอแนะแนวปฏิบัติด้านบรรษัทภิบาลของ SCG ต่อคณะกรรมการบริษัท
    พร้อมทั้งให้คำแนะนำแก่คณะกรรมการบริษัทในเรื่องเกี่ยวกับบรรษัทภิบาล

3.  ติดตามดูแลการปฏิบัติงานของคณะกรรมการบริษัท
    และผู้บริหารระดับสูงให้เป็นไปตามนโยบายด้านบรรษัทภิบาลของ SCG

4.  พิจารณาทบทวนแนวปฏิบัติด้านบรรษัทภิบาลของ SCG
    โดยเปรียบเทียบกับบริษัทชั้นนำในระดับสากล และเสนอแนะต่อคณะกรรมการบริษัท
    เพื่อให้มีการพิจารณาปรับปรุงให้ทันสมัยอย่างต่อเนื่อง

5.  พิจารณาทบทวนความเป็นอิสระของคณะกรรมการบริษัท
    รวมทั้งการมีผลประโยชน์ขัดแย้งที่อาจเกิดขึ้นในการปฏิบัติหน้าที่

6.  พิจารณาทบทวนความเหมาะสมในการดำรงตำแหน่งกรรมการบริษัทในกรณีที่มีเหตุการณ์เปลี่ยนแปลงที่เกี่ยวข้องกับคุณสมบัติของกรรมการบริษัท

7.  เสนอแนะวิธีการประเมินผลการปฏิบัติงานของคณะกรรมการบริษัทและคณะอนุกรรมการชุดต่างๆ
    รวมทั้งติดตามและสรุปผลการประเมินให้คณะกรรมการบริษัททราบ
    เพื่อนำข้อมูลมาพิจารณาปรับปรุงประสิทธิภาพในการปฏิบัติงาน

8.  พิจารณาทบทวนวิธีการประเมินผลการปฏิบัติงานของคณะกรรมการบริษัทและคณะอนุกรรมการชุดต่างๆ
    เป็นประจำทุกปี

9.  รายงานความคืบหน้าและผลการปฏิบัติงานต่อคณะกรรมการบริษัททุกครั้งหลังมีการประชุมคณะกรรมการบรรษัทภิบาลและสรรหาอย่างสม่ำเสมอ

10. กำหนดคุณสมบัติของบุคคลที่จะดำรงตำแหน่งกรรมการบริษัท
    และกำหนดกระบวนการสรรหากรรมการบริษัทเพื่อแทนกรรมการที่ครบวาระ
    โดยพิจารณาสรรหากรรมการที่มีคุณสมบัติหลากหลายทั้งในด้านทักษะ ประสบการณ์
    และความสามารถเฉพาะด้าน

11. พิจารณาสรรหาบุคคลผู้มีคุณสมบัติเหมาะสมมาดำรงตำแหน่งกรรมการบริษัททดแทนกรรมการที่ครบวาระหรือกรณีอื่นๆ
    เพื่อเสนอให้คณะกรรมการบริษัทและ / หรือที่ประชุมผู้ถือหุ้นพิจารณาอนุมัติ

12. จัดทำแผนสืบทอดตำแหน่งกรรมการผู้จัดการใหญ่ และผู้บริหารระดับสูงของบริษัท
    เพื่อเสนอให้คณะกรรมการบริษัทพิจารณา

13. พิจารณาทบทวนและเสนอแนะต่อคณะกรรมการบริษัทในเรื่องโครงสร้าง
    หน้าที่และความรับผิดชอบ รวมทั้งแนวปฏิบัติของคณะกรรมการบริษัทและคณะอนุกรรมการ
    พิจารณาทบทวนและเสนอแนะหากมีการเปลี่ยนแปลงใดๆ เกี่ยวกับข้อบังคับ (Charter)
    ของคณะกรรมการบริษัท และคณะอนุกรรมการชุดต่างๆให้เหมาะสมและมีความทันสมัยอยู่เสมอ

14. ปฏิบัติหน้าที่ในเรื่องอื่นๆ ตามที่คณะกรรมการบริษัทมอบหมาย

    ในการปฏิบัติงานตามขอบเขตอำนาจหน้าที่ให้คณะกรรมการบรรษัทภิบาลและสรรหามีอำนาจเรียก
    สั่งการ ให้ฝ่ายจัดการ หัวหน้าหน่วยงาน หรือพนักงานของบริษัทที่เกี่ยวข้องมาให้ความเห็น
    ร่วมประชุมหรือส่งเอกสารที่เห็นว่าเกี่ยวข้องจำเป็น นอกจากนั้น
    ในการปฏิบัติหน้าที่ภายใต้ขอบเขตอำนาจหน้าที่ของข้อบังคับฉบับนี้
    คณะกรรมการบรรษัทภิบาลและสรรหาอาจขอคำปรึกษาจากที่ปรึกษาอิสระภายนอก
    หรือผู้เชี่ยวชาญในวิชาชีพอื่นๆ
    หากเห็นว่ามีความจำเป็นและเหมาะสมโดยบริษัทจะเป็นผู้รับผิดชอบในเรื่องค่าใช้จ่ายทั้งหมด

    คณะกรรมการพิจารณาผลตอบแทน

    คณะกรรมการพิจารณาผลตอบแทนมีจำนวน 3 คน ประกอบด้วย

    1. นายศิววงศ์ จังคศิริ ประธานกรรมการพิจารณาผลตอบแทน

    2. นายยศ เอื้อชูเกียรติ กรรมการพิจารณาผลตอบแทน

    3. นายชุมพล ณ ลำเลียง กรรมการพิจารณาผลตอบแทน

    ขอบเขตอำนาจหน้าที่

    ให้กรรมการพิจารณาผลตอบแทนมีหน้าที่ดังต่อไปนี้

1.  เสนอแนวทางและวิธีการ การจ่ายค่าตอบแทนให้แก่คณะกรรมการบริษัท
    และคณะอนุกรรมการชุดต่างๆ ที่คณะกรรมการบริษัทแต่งตั้ง
    ซึ่งรวมถึงโบนัสประจำปีและเบี้ยประชุม

2.  เสนอนโยบายการพิจารณาค่าตอบแทนให้แก่ผู้บริหารระดับสูง (Management Incentives)
    ซึ่งรวมถึงเงินเดือน โบนัสประจำปี
    โดยให้สอดคล้องกับผลการดำเนินงานของบริษัทและผลการปฏิบัติงานของผู้บริหารระดับสูงเป็นรายบุคคล
    ในกรณีที่เห็นสมควรให้ว่าจ้างบริษัทที่ปรึกษาเพื่อให้คำแนะนำการดำเนินโครงการ

3.  ประเมินผลการปฏิบัติงานของกรรมการผู้จัดการใหญ่
    เพื่อกำหนดค่าตอบแทนก่อนนำเสนอขออนุมัติจากคณะกรรมการบริษัทเป็นประจำทุกปี

4.  ประเมินผลการปฏิบัติงานของผู้บริหารระดับสูงเป็นรายบุคคลตามข้อเสนอของกรรมการผู้จัดการใหญ่
    เพื่อกำหนดค่าตอบแทนก่อนนำเสนอขออนุมัติจากคณะกรรมการบริษัทเป็นประจำทุกปี

5.  พิจารณางบประมาณการขึ้นค่าจ้าง การเปลี่ยนแปลงค่าจ้างและผลตอบแทน
    เงินรางวัลประจำปีของพนักงานจัดการระดับสูง ก่อนเสนอคณะกรรมการบริษัท

6.  พิจารณาทบทวน ศึกษา
    ติดตามความเปลี่ยนแปลงและแนวโน้มในเรื่องผลตอบแทนของคณะกรรมการบริษัท
    รวมทั้งผู้บริหารระดับสูงอย่างสม่ำเสมอ เพื่อนำเสนอคณะกรรมการบริษัทอนุมัติ

7.  พิจารณาการจ่ายค่าตอบแทนของคณะกรรมการบริษัทและผู้บริหารระดับสูงเปรียบเทียบกับบริษัทจดทะเบียนชั้นนำอื่นๆ
    ที่มีการประกอบธุรกิจอย่างเดียวกัน เพื่อให้SCG
    รักษาความเป็นผู้นำในตลาดธุรกิจอุตสาหกรรมนั้นๆ
    และเพื่อเป็นการสร้างแรงจูงใจในการบริหารงานให้เจริญก้าวหน้า

8.  รายงานความคืบหน้าและผลการปฏิบัติงานต่อคณะกรรมการบริษัททุกครั้งหลังมีการประชุมคณะกรรมการพิจารณาผลตอบแทนอย่างสม่ำเสมอ

9.  ประเมินผลการปฏิบัติหน้าที่ของคณะกรรมการพิจารณาผลตอบแทนและรายงานผลการประเมินให้คณะกรรมการบริษัททราบ

10. พิจารณาทบทวนและเสนอแนะหากมีการเปลี่ยนแปลงใดๆ เกี่ยวกับข้อบังคับ (Charter)
    ของคณะกรรมการพิจารณาผลตอบแทนต่อคณะกรรมการบริษัท
    เพื่อขออนุมัติปรับปรุงให้เหมาะสมและมีความทันสมัยอยู่เสมอ

11. ปฏิบัติหน้าที่ในเรื่องอื่นๆ ตามที่คณะกรรมการบริษัทมอบหมาย

    ในการปฏิบัติงานตามขอบเขตอำนาจหน้าที่ให้คณะกรรมการพิจารณาผลตอบแทนมีอำนาจเรียก
    สั่งการ ให้ฝ่ายจัดการ หัวหน้าหน่วยงาน หรือพนักงานของบริษัทที่เกี่ยวข้องมาให้ความเห็น
    ร่วมประชุมหรือส่งเอกสารที่เห็นว่าเกี่ยวข้องจำเป็น นอกจากนั้น
    ในการปฏิบัติหน้าที่ภายใต้ขอบเขตอำนาจหน้าที่ของข้อบังคับฉบับนี้
    คณะกรรมการพิจารณาผลตอบแทนอาจขอคำปรึกษาจากที่ปรึกษาอิสระภายนอกหรือผู้เชี่ยวชาญในวิชาชีพอื่นๆ
    หากเห็นว่ามีความจำเป็นและเหมาะสม โดยบริษัทจะเป็นผู้รับผิดชอบในเรื่องค่าใช้จ่ายทั้งหมด

ผู้บริหารระดับสูงของเครือซิเมนต์ไทย (SCG)

ผู้บริหารระดับสูงของเครือซิเมนต์ไทย (SCG) มีจำนวน 8 คน ได้แก่ กรรมการผู้จัดการใหญ่
บริษัทปูนซิเมนต์ไทย จำกัด (มหาชน) ผู้ช่วยผู้จัดการใหญ่ บริษัทปูนซิเมนต์ไทย จำกัด (มหาชน)
และกรรมการผู้จัดการใหญ่ในกลุ่มธุรกิจของ SCG ได้แก่ เคมีภัณฑ์ กระดาษ ซิเมนต์
ผลิตภัณฑ์ก่อสร้าง จัดจำหน่าย และธุรกิจร่วมทุน ซึ่งรายงานตรงต่อกรรมการผู้จัดการใหญ่
และผู้บริหารระดับสูงทั้ง 8 คนนี้ได้รับมอบหมายอำนาจหน้าที่ให้ดำเนินงานภายใต้นโยบายต่างๆ
ที่กำหนดไว้ รับผิดชอบผลการดำเนินงานโดยรวม
ควบคุมค่าใช้จ่ายและงบลงทุนตามขอบเขตที่คณะกรรมการอนุมัติในแผนงานประจำปี
ดำเนินการตามนโยบายด้านบุคคล แก้ไขปัญหาหรือความขัดแย้งที่มีผลกระทบต่อองค์กร
และดำรงไว้ซึ่งการสื่อสารที่มีประสิทธิภาพต่อผู้มีส่วนเกี่ยวข้อง

(2) การสรรหากรรมการและผู้บริหาร

คณะกรรมการบรรษัทภิบาลและสรรหา
มีหน้าที่สรรหาบุคคลผู้ทรงคุณวุฒิเป็นกรรมการแทนกรรมการที่ครบรอบออกตามวาระหรือกรณีอื่นๆ
เสนอต่อคณะกรรมการบริษัท และ / หรือ ที่ประชุมผู้ถือหุ้น เพื่อลงมติแต่งตั้ง
โดยคณะกรรมการบรรษัทภิบาลและสรรหาคัดเลือกจากผู้ทรงคุณวุฒิที่มีพื้นฐานและความเชี่ยวชาญจากหลากหลายอาชีพ
มีภาวะผู้นำ วิสัยทัศน์กว้างไกล เป็นผู้มีคุณธรรมและจริยธรรม
มีประวัติการทำงานที่โปร่งใสไม่ด่างพร้อย
รวมทั้งมีความสามารถในการแสดงความคิดเห็นอย่างเป็นอิสระ

หลักเกณฑ์และวิธีการคัดเลือกบุคคลที่จะแต่งตั้งเป็นกรรมการ

1.  การเสนอชื่อบุคคลให้ที่ประชุมผู้ถือหุ้นเลือกตั้งเป็นกรรมการแทนกรรมการที่ครบรอบออกตามวาระ
    คณะกรรมการบรรษัทภิบาลและสรรหาจะเป็นผู้สรรหาเพื่อเสนอให้คณะกรรมการบริษัทพิจารณาก่อนเสนอที่ประชุมผู้ถือหุ้นและเป็นสิทธิของผู้ถือหุ้นทุกรายอย่างเท่าเทียมกันที่จะเสนอชื่อบุคคลอื่น
    ส่วนอำนาจในการเลือกผู้ใดเป็นกรรมการเป็นอำนาจของผู้ถือหุ้น

2.  ในกรณีที่บุคคลผู้ได้รับการเสนอชื่อเป็นกรรมการมีจำนวนไม่เกินกว่าจำนวนกรรมการที่พึงมีได้ในการเลือกตั้งครั้งนั้น
    ให้ที่ประชุมผู้ถือหุ้นเลือกตั้งกรรมการทั้งชุด

3.  ในกรณีที่บุคคลผู้ได้รับการเสนอชื่อเป็นกรรมการมีจำนวนเกินกว่าจำนวนกรรมการที่จะพึงมีได้ในการเลือกตั้งครั้งนั้น
    ให้ใช้วิธีการลงคะแนนเสียงของที่ประชุมผู้ถือหุ้น
    โดยผู้ถือหุ้นมีสิทธิเลือกตั้งบุคคลที่ได้รับการเสนอชื่อเป็นกรรมการได้
    แต่ต้องไม่เกินจำนวนกรรมการที่จะพึงมีได้ในการเลือกตั้งครั้งนั้นและให้เลือกเป็นรายบุคคล
    โดยผู้ถือหุ้นหรือผู้รับมอบฉันทะมีคะแนนเสียงเท่ากับหนึ่งเสียงต่อหนึ่งหุ้น
    สำหรับการลงมติเลือกตั้งบุคคลที่ได้รับการเสนอชื่อเป็นกรรมการแต่ละคน
    ให้บุคคลซึ่งได้รับคะแนนสูงสุดตามลำดับลงมาเป็นผู้ได้รับเลือกตั้งเป็นกรรมการเท่าจำนวนกรรมการที่จะพึงมี
    ในกรณีที่บุคคลซึ่งได้รับเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีให้ประธานในที่ประชุมลงคะแนนเสียงอีกเสียงหนึ่งเป็นเสียงชี้ขาด
    เพื่อให้ได้จำนวนกรรมการที่จะพึงมี

    ทั้งนี้ กรรมการผู้จัดการใหญ่และกรรมการบริษัทที่เป็นกรรมการอิสระอีก 5 คน
    ไม่มีส่วนเกี่ยวข้องกับผู้ถือหุ้นรายใหญ่รายใดรายหนึ่ง

การคัดเลือกบุคลากรเพื่อทดแทนตำแหน่งผู้บริหารระดับสูงของ SCG

กระบวนการสรรหาผู้บริหารของ SCG เริ่มจากการคัดเลือกผู้ที่เป็นคนเก่งและดีเข้ามาร่วมงาน
โดยมุ่งเน้นรับคนรุ่นใหม่ที่มีความรู้ความสามารถ (Young Talent)
และพัฒนาสร้างความพร้อมให้ทุกคนมีโอกาสก้าวขึ้นสู่ระดับผู้บริหารในอนาคตได้
โดยผ่านขั้นตอนการประเมิน พนักงานที่มีศักยภาพสูง (High Potential) ของ SCG
ทุกคนจะรับการพัฒนาตามแผนที่วางไว้เป็นรายบุคคล (Individual Development Plan)
มีการมอบหมายงานที่ท้าทาย รวมทั้งหมุนเวียนเพื่อเพิ่มทักษะให้รอบรู้ทุกด้าน
ซึ่งการเตรียมบุคลากรของ SCG ดังกล่าว
ได้ดำเนินการกับพนักงานทุกระดับให้มีความพร้อมในการทดแทนกรณีที่มีตำแหน่งงานว่างลง
โดยตำแหน่งผู้บริหารระดับสูง คณะกรรมการ บริษัทจะเป็นผู้พิจารณาคัดเลือกพนักงานที่มีศักยภาพสูง
และมีคุณสมบัติเหมาะสมกับตำแหน่งงาน

(3) ค่าตอบแทนของคณะกรรมการบริษัทและผู้บริหาร ปี 2549

1.  ค่าตอบแทนกรรมการบริษัท

  ที่ประชุมผู้ถือหุ้นในการประชุมสามัญผู้ถือหุ้นครั้งที่ 11 เมื่อวันพุธที่ 24 มีนาคม 2547
  มีมติอนุมัติค่าตอบแทนและโบนัสกรรมการ โดยให้จ่ายค่าตอบแทนรายเดือนให้แก่คณะกรรมการ
  เดือนละ 1,800,000 บาท และให้ไปพิจารณาแบ่งจ่ายกันเอง สำหรับโบนัสกรรมการ
  มีมติอนุมัติการจ่ายโบนัสโดยให้คณะกรรมการเป็นผู้พิจารณากำหนดจำนวนเงินที่เหมาะสม ทั้งนี้
  ไม่เกินร้อยละ 0.5 ของเงินปันผลที่มีการจ่ายให้แก่ผู้ถือหุ้น และให้ไปพิจารณาแบ่งจ่ายกันเอง
  โดยให้มีผลตั้งแต่วันที่ได้รับอนุมัติจากที่ประชุมผู้ถือหุ้น เป็นต้นไป
  จนกว่าที่ประชุมผู้ถือหุ้นจะมีมติเปลี่ยนแปลงเป็นอย่างอื่น

  การแบ่งจ่ายค่าตอบแทนรายเดือนและโบนัสคณะกรรมการ

  ค่าตอบแทนรายเดือน

  คณะกรรมการบริษัทมีมติให้แบ่งจ่ายค่าตอบแทนรวมให้แก่ประธานกรรมการ 1.5
  ส่วนหรือคิดเป็นจำนวนเงิน 216,000 บาทต่อเดือน กรรมการที่เหลืออีก 11 คน ได้รับคนละ 1
  ส่วน หรือคิดเป็นจำนวนเงิน 144,000 บาทต่อเดือน

โบนัสกรรมการ

คณะกรรมการบริษัทมีมติให้แบ่งจ่ายเงินโบนัส โดยประธานกรรมการได้รับ 1.5 ส่วน
และกรรมการได้รับคนละ 1 ส่วนของเงินโบนัส ตามหลักเกณฑ์ที่ที่ประชุมผู้ถือหุ้นมีมติไว้

  2. ค่าตอบแทนคณะอนุกรรมการชุดต่างๆ

  คณะกรรมการบริษัทมีมติให้จ่ายค่าตอบแทนสำหรับคณะอนุกรรมการชุดต่างๆ
  โดยกำหนดค่าตอบแทนประจำ (Fixed) และค่าตอบแทนต่อครั้งที่เข้าประชุม (Attendance)
  ดังนี้

คณะกรรมการตรวจสอบ

 ค่าตอบแทนประจำต่อปี (บาท) ค่าตอบแทนต่อครั้งที่เข้าประชุม (บาท)

ประธาน 96,000 24,000 

  กรรมการ 64,000 16,000

คณะกรรมการบรรษัทภิบาลและสรรหา

 ค่าตอบแทนประจำต่อปี (บาท) ค่าตอบแทนต่อครั้งที่เข้าประชุม (บาท)

ประธาน 72,000 18,000 

กรรมการ 48,000 12,000

คณะกรรมการพิจารณาผลตอบแทน

 ค่าตอบแทนประจำต่อปี (บาท) ค่าตอบแทนต่อครั้งที่เข้าประชุม (บาท)

ประธาน 72,000 18,000 

กรรมการ 48,000 12,000

  โดยการคำนวณค่าตอบแทนประธานคณะอนุกรรมการชุดต่างๆ ได้รับ 1.5 ส่วน
  และกรรมการย่อยได้รับคนละ 1 ส่วน

ค่าตอบแทนของคณะกรรมการบริษัทและคณะอนุกรรมการชุดต่างๆ ปี 2549

(บาท)

+-------------------+--------+--------+------+------+-------+------+
| รายชื่อกรรมการบริษัท  | ค่า     |        |      |      | โบนัสก | รวม  |
|                   | ตอบแทน |        |      |      | รรมกา |      |
|                   |        |        |      |      | รบริษัท |      |
|                   |        |        |      |      |       |      |
|                   |        |        |      |      | จ     |      |
|                   |        |        |      |      | ่ายในปี |      |
|                   |        |        |      |      | 2549  |      |
+-------------------+--------+--------+------+------+-------+------+
|                   | คณ     | คณะกร  | คณะ  | คณะก |       |      |
|                   | ะกรรมก | รมการต | กรรม | รรมก |       |      |
|                   | ารบริษัท | รวจสอบ | การบ | ารพิจ |       |      |
|                   |        |        | รรษัท | ารณา |       |      |
|                   |        |        | ภิบาล | ผลตอ |       |      |
|                   |        |        | และส | บแทน |       |      |
|                   |        |        | รรหา |      |       |      |
+-------------------+--------+--------+------+------+-------+------+
| 1. นายเชาวน์       | 2,5    | -      | -    | -    | 7,20  | 9    |
| ณศีลวันต์ ¹          | 92,000 |        |      |      | 0,000 | ,792 |
|                   |        |        |      |      |       | ,000 |
+-------------------+--------+--------+------+------+-------+------+
| 2. พล.อ.ต.กำธน    | 1,7    | 2      | -    | -    | 4,80  | 6    |
| สินธวานนท์ ²        | 28,000 | 40,000 |      |      | 0,000 | ,768 |
|                   |        |        |      |      |       | ,000 |
+-------------------+--------+--------+------+------+-------+------+
| 3. นายพารณ        | 1,7    | 1      | 82   | -    | 4,80  | 6    |
| อิศรเสนา ณ อยุธยา * | 28,000 | 60,000 | ,957 |      | 0,000 | ,770 |
|                   |        |        |      |      |       | ,957 |
+-------------------+--------+--------+------+------+-------+------+
| 4. นายเสนาะ อูนากูล | 1,7    | -      | 96   | -    | 4,80  | 6    |
|                   | 28,000 |        | ,000 |      | 0,000 | ,624 |
|                   |        |        |      |      |       | ,000 |
+-------------------+--------+--------+------+------+-------+------+
| 5. นายศิววงศ์ จังคศิริ | 1,7    | 1      | -    | 198  | 4,80  | 6    |
| ⁴                 | 28,000 | 28,000 |      | ,000 | 0,000 | ,854 |
|                   |        |        |      |      |       | ,000 |
+-------------------+--------+--------+------+------+-------+------+
| 6. นายสุเมธ        | 1,7    | 1      | 116  | -    | 4,80  | 6    |
| ตันติเวชกุล ³ **     | 28,000 | 60,000 | ,349 |      | 0,000 | ,804 |
|                   |        |        |      |      |       | ,349 |
+-------------------+--------+--------+------+------+-------+------+
| 7. นายปรีชา        | 1,7    | 1      | -    | -    | 4,80  | 6    |
| อรรถวิภัชน์          | 28,000 | 60,000 |      |      | 0,000 | ,688 |
|                   |        |        |      |      |       | ,000 |
+-------------------+--------+--------+------+------+-------+------+
| 8. นายพนัส         | 1,7    | -      | 96   | -    | 4,80  | 6    |
| สิมะเสถียร          | 28,000 |        | ,000 |      | 0,000 | ,624 |
|                   |        |        |      |      |       | ,000 |
+-------------------+--------+--------+------+------+-------+------+
| 9. นายยศ          | 1,7    | -      | -    | 132  | 4,80  | 6    |
| เอื้อชูเกียรติ         | 28,000 |        |      | ,000 | 0,000 | ,660 |
|                   |        |        |      |      |       | ,000 |
+-------------------+--------+--------+------+------+-------+------+
| 10.นายอาสา สารสิน  | 1,7    | -      | 84   | -    | 4,80  | 6    |
|                   | 28,000 |        | ,000 |      | 0,000 | ,612 |
|                   |        |        |      |      |       | ,000 |
+-------------------+--------+--------+------+------+-------+------+
| 11.นายชุมพล ณ      | 1,7    | -      | -    | 108  | 4,80  | 6    |
| ลำเลียง            | 28,000 |        |      | ,000 | 0,000 | ,636 |
|                   |        |        |      |      |       | ,000 |
+-------------------+--------+--------+------+------+-------+------+
| 12.นายกานต์        | 1,7    | -      | -    | -    | 4,15  | 5    |
| ตระกูลฮุน           | 28,000 |        |      |      | 5,000 | ,883 |
|                   |        |        |      |      |       | ,000 |
+-------------------+--------+--------+------+------+-------+------+
| รวม               | 21,6   | 8      | 475  | 438  | 59,35 | 82   |
|                   | 00,000 | 48,000 | ,306 | ,000 | 5,000 | ,716 |
|                   |        |        |      |      |       | ,306 |
+-------------------+--------+--------+------+------+-------+------+

หมายเหตุ : * ลาออกจากการเป็นกรรมการบรรษัทภิบาลและสรรหา เมื่อวันที่ 26 สิงหาคม 2549

** ที่ประชุมคณะกรรมการบริษัท เมื่อวันที่ 26 สิงหาคม 2549
มีมติแต่งตั้งให้เป็นประธานกรรมการบรรษัทภิบาลและสรรหาแทนนายพารณ อิศรเสนา ณ อยุธยา
ตั้งแต่วันที่ 26 สิงหาคม 2549

¹ ประธานกรรมการบริษัท

² ประธานกรรมการตรวจสอบ

³ ประธานกรรมการบรรษัทภิบาลและสรรหา

⁴ ประธานกรรมการพิจารณาผลตอบแทน

  3. ค่าตอบแทนผู้บริหาร

  ค่าตอบแทนรวมของผู้บริหารระดับสูงของ SCG จำนวน 8 คน ที่ได้รับจากบริษัท
  ในรูปเงินเดือนโบนัสและเงินตอบแทนพิเศษ (Variable Payment) รวมเป็นเงินทั้งสิ้น
  104,837,000 บาท ทั้งนี้ ในปี 2549
  บริษัทได้จ่ายเงินสมทบกองทุนสำรองเลี้ยงชีพที่สมทบให้ผู้บริหารในฐานะพนักงานของบริษัทจำนวน
  5,426,400 บาท

ค่าตอบแทนของกรรมการและผู้บริหารของบริษัทย่อยที่เป็นธุรกิจหลัก (สิ้นสุดวันที่ 31 ธันวาคม
2549)

1.  ค่าตอบแทนของกรรมการเป็นรายบุคคลของบริษัทย่อยที่เป็นธุรกิจหลัก

  กรรมการในธุรกิจหลักซึ่งประกอบด้วยเคมีภัณฑ์ กระดาษ ซิเมนต์ ผลิตภัณฑ์ก่อสร้าง และ
  จัดจำหน่าย เป็นผู้บริหารซึ่งจะไม่ได้รับค่าตอบแทนสำหรับการดำรงตำแหน่งกรรมการอีก ทั้งนี้
  ในแต่ละธุรกิจประกอบด้วยผู้ดำรงตำแหน่งกรรมการ ดังนี้

2.  ค่าตอบแทนรวมของผู้บริหารบริษัทย่อยที่เป็นธุรกิจหลัก

  1) ค่าตอบแทนที่เป็นตัวเงิน ได้แก่ เงินเดือน โบนัส และค่าตอบแทนพิเศษ (Variable
  Payment)

  2) ค่าตอบแทนอื่นๆ ได้แก่ เงินสมทบกองทุนสำรองเลี้ยงชีพ โดยค่าตอบแทนต่างๆ
  มีรายละเอียดดังนี้

+---+---------------------------+-----------+-------------+------------+
|   | บริษัทย่อยที่เป็นธุรกิจหลัก        | จำ        | ค่าตอบแทนรวม | ค          |
|   |                           | นวนผู้บริหาร | ที่เป็นตัวเงิน   | ่าตอบแทนอื่นๆ |
|   |                           | (ราย)     | (บาท)       |            |
|   |                           |           |             | (บาท)      |
+---+---------------------------+-----------+-------------+------------+
| 1 | บริษัทเอสซีจี เคมิคอลส์ จำกัด    | 5         | 15,078,920  | 987,240    |
| . |                           |           |             |            |
|   | (เดิมชื่อ“บริษัทเคมีภัณฑ์ซิเมนต์ไทย |           |             |            |
|   | จำกัด”)                    |           |             |            |
+---+---------------------------+-----------+-------------+------------+
| 2 | บริษัทเยื่อกระดาษสยาม จำกัด    | 5         | 12,925,000  | 919,920    |
| . | (มหาชน)                   |           |             |            |
+---+---------------------------+-----------+-------------+------------+
| 3 | บริษัทปูนซิเมนต์ไทยอุตสาหกรรม   | 6         | 26,868,900  | 1,662,780  |
| . | จำกัด                      |           |             |            |
+---+---------------------------+-----------+-------------+------------+
| 4 | บริษัทผลิตภัณฑ์ก่อสร้างซิเมนต์ไทย  | 4         | 11,161,615  | 784,800    |
| . | จำกัด                      |           |             |            |
+---+---------------------------+-----------+-------------+------------+
| 5 | บริษัทเอสซีจี ดิสทริบิวชั่น จำกัด   | 4         | 10,734,350  | 766,320    |
| . |                           |           |             |            |
|   | (เดิมชื่อ “บริษัทค้าวัสดุซิเมนต์ไทย |           |             |            |
|   | จำกัด”)                    |           |             |            |
+---+---------------------------+-----------+-------------+------------+

หมายเหตุ : จำนวนผู้บริหารและค่าตอบแทนของผู้บริหารข้างต้นไม่รวมกรรมการผู้จัดการใหญ่ในแต่ละบริษัทย่อยที่เป็นธุรกิจหลัก ซึ่งได้รวมอยู่ในจำนวนและค่าตอบแทนของผู้บริหารของบริษัทปูนซิเมนต์ไทย จำกัด (มหาชน) ตามที่ปรากฏในหัวข้อที่ 3 เรื่องค่าตอบแทนผู้บริหาร

(4) การปฏิบัติตามหลักการกำกับดูแลกิจการที่ดี

“คุณภาพและเป็นธรรม” คือ ปรัชญาในการดำเนินธุรกิจของเครือซิเมนต์ไทย (SCG)

SCG ให้ความเป็นธรรมกับผู้มีส่วนเกี่ยวข้องควบคู่ไปกับการสร้างสรรค์สินค้าและบริการที่มีคุณภาพ
เพื่อตอบสนองความต้องการแท้จริงของผู้บริโภค

ในด้านการบริหารจัดการ SCG ได้ใช้บรรษัทภิบาล SCG
เป็นบรรทัดฐานในการควบคุมการบริหารจัดการธุรกิจให้มีความโปร่งใส
และมีประสิทธิภาพเพียงพอที่จะแข่งขันในระดับสากล ขณะเดียวกันได้ใช้จรรยาบรรณเครือซิเมนต์ไทย
เป็นจริยธรรมและแบบแผนการปฏิบัติที่ดีสำหรับกรรมการและพนักงาน
เพื่อให้มั่นใจได้ว่าการปฏิบัติงานตามภาระหน้าที่ที่ได้รับมอบหมายนั้นเป็นไปโดยถูกต้องตามแนวทางบรรษัทภิบาลของ
SCG

เพื่อให้สอดคล้องกับแนวทางข้างต้น ในปีนี้ SCG
จึงขอรายงานเรื่องการปฏิบัติตามหลักการกำกับดูแลกิจการในทิศทางเดียวกันกับที่ตลาดหลักทรัพย์ฯ
กำหนดในปี 2549 โดยได้มีการจัดแบ่งหมวดหมู่ออก เป็น 5 หมวด ดังนี้

1. สิทธิของผู้ถือหุ้น (The Rights of Shareholders)

สิทธิของผู้ถือหุ้นครอบคลุมสิทธิพื้นฐานต่างๆ
ของผู้ถือหุ้นทั้งในฐานะของนักลงทุนในหลักทรัพย์และในฐานะเจ้าของบริษัท เช่น สิทธิในการซื้อ ขาย
โอน หลักทรัพย์ที่ตนถืออยู่ สิทธิในการที่จะได้รับส่วนแบ่งผลกำไรจากบริษัท สิทธิต่างๆ
ในการประชุมผู้ถือหุ้น สิทธิในการแสดงความคิดเห็น สิทธิในการร่วมตัดสินใจในเรื่องสำคัญของบริษัท
เช่น การเลือกตั้งกรรมการ
การอนุมัติธุรกรรมที่สำคัญและมีผลต่อทิศทางในการดำเนินธุรกิจของบริษัท
การแก้ไขหนังสือบริคณห์สนธิ ข้อบังคับของบริษัท เป็นต้น

ในปี 2549 นอกเหนือจากสิทธิพื้นฐานต่างๆ ข้างต้นแล้ว บริษัทยังได้ดำเนินการในเรื่องต่างๆ
ที่เป็นการส่งเสริม และอำนวยความสะดวกในการใช้สิทธิของผู้ถือหุ้น ดังนี้

1.  เผยแพร่ข้อมูลประกอบวาระการประชุมผู้ถือหุ้นล่วงหน้าประมาณ 2
    เดือนในเว็บไซต์ของบริษัทก่อนจัดส่งเอกสาร นอกจากนี้
    ยังได้ชี้แจงสิทธิของผู้ถือหุ้นในการเข้าประชุม และสิทธิออกเสียงลงมติของผู้ถือหุ้นไว้ด้วยกัน

2.  ในกรณีที่ผู้ถือหุ้นไม่สามารถเข้าร่วมประชุมด้วยตนเอง
    บริษัทเปิดโอกาสให้ผู้ถือหุ้นสามารถมอบฉันทะให้กรรมการอิสระหรือบุคคลใดๆ
    เข้าร่วมประชุมแทนตนได้
    โดยใช้หนังสือมอบฉันทะแบบหนึ่งแบบใดที่บริษัทได้จัดส่งไปพร้อมกับหนังสือนัดประชุม นอกจากนี้
    ผู้ถือหุ้นสามารถ Download หนังสือมอบฉันทะผ่านทางหน้าเว็บไซต์ของบริษัทได้อีกด้วย

3.  ก่อนการประชุมเปิดโอกาสให้ผู้ถือหุ้นสามารถส่งความคิดเห็น ข้อเสนอแนะ
    ข้อซักถามได้ล่วงหน้าก่อนวันประชุมผ่านอีเมล์แอดแดรสของนักลงทุนสัมพันธ์
    และอีเมล์แอดแดรสของเลขานุการคณะกรรมการบริษัท

4.  เปิดโอกาสให้ผู้ถือหุ้นที่ถือหุ้นต่อเนื่องกันอย่างน้อย 12
    เดือนสามารถเสนอวาระการประชุมในการประชุมผู้ถือหุ้นสามัญประจำปี
    หรือเสนอตัวบุคคลเพื่อเข้ารับการเลือกตั้งเป็นกรรมการบริษัทได้
    โดยติดต่อกรรมการอิสระของบริษัทผ่านทางอีเมล์แอดแดรส Ind_dir@cementhai.co.th

5.  ในการประชุมได้เปิดโอกาสให้ผู้ถือหุ้นแสดงความคิดเห็น ข้อเสนอแนะ
    หรือตั้งคำถามในวาระต่างๆ อย่างอิสระ ก่อนการลงมติในวาระใดๆ ทั้งนี้
    ในการประชุมผู้ถือหุ้นได้ให้ข้อมูลรายละเอียดในเรื่องดังกล่าวอย่างเพียงพอแก่ผู้ถือหุ้น
    โดยในวาระที่ผู้ถือหุ้นมีข้อสงสัย ข้อซักถาม SCG
    ได้จัดเตรียมบุคลากรที่มีความรู้ความเชี่ยวชาญในแต่ละสาขาเป็นผู้ให้คำตอบภายใต้ความรับผิดชอบของคณะกรรมการบริษัท

2. ความเท่าเทียมกันของผู้ถือหุ้น (The Equitable Treatment of Shareholders)

การสร้างความเท่าเทียมกันให้เกิดขึ้นกับผู้ถือหุ้นทุกรายทุกกลุ่มไม่ว่าจะเป็นผู้ถือหุ้นรายใหญ่
ผู้ถือหุ้นส่วนน้อย นักลงทุนสถาบัน หรือผู้ถือหุ้นต่างชาติ เป็นเรื่องท้าทายที่ SCG
คำนึงถึงและพยายามสร้างเครื่องมือที่ช่วยให้เกิดความเท่าเทียมกันอย่างแท้จริง
โดยเฉพาะกับผู้ถือหุ้นส่วนน้อย เช่น

1.  การกำหนดให้สิทธิออกเสียงในที่ประชุมเป็นไปตามจำนวนหุ้นที่ผู้ถือหุ้นถืออยู่
    โดยหนึ่งหุ้นมีสิทธิเท่ากับหนึ่งเสียง

2.  การกำหนดให้กรรมการอิสระเป็นผู้มีหน้าที่ดูแลผู้ถือหุ้นส่วนน้อย
    โดยผู้ถือหุ้นส่วนน้อยสามารถเสนอแนะ แสดงความคิดเห็นหรือข้อร้องเรียนไปยังกรรมการอิสระ
    โดยกรรมการอิสระจะเป็นผู้พิจารณาดำเนินการให้เหมาะสมในแต่ละเรื่อง เช่น
    หากเป็นข้อร้องเรียน
    กรรมการอิสระจะดำเนินการตรวจสอบข้อเท็จจริงและหาวิธีการเยียวยาที่เหมาะสม
    หรือกรณีเป็นข้อเสนอแนะที่กรรมการอิสระพิจารณาแล้วมีความเห็นว่าเป็นเรื่องสำคัญที่มีผลต่อผู้มีส่วนได้เสียโดยรวม
    หรือมีผลต่อการประกอบธุรกิจของบริษัท
    กรรมการอิสระจะเสนอเรื่องดังกล่าวต่อที่ประชุมผู้ถือหุ้นเพื่อพิจารณากำหนดเป็นวาระการประชุมในการประชุมผู้ถือหุ้น

3.  คณะกรรมการบริษัทได้กำหนดมาตรการป้องกันการใช้ข้อมูลภายในโดยมิชอบ (Insider
    Trading) ของบุคคลที่เกี่ยวข้องซึ่งหมายถึง คณะกรรมการผู้บริหารระดับสูงของ SCG
    และพนักงานในหน่วยงานที่เกี่ยวข้องกับข้อมูล
    (รวมทั้งคู่สมรสและบุตรที่ยังไม่บรรลุนิติภาวะของบุคคลดังกล่าว) ดังนี้

    1.  ห้ามบุคคลที่เกี่ยวข้องทำการซื้อขายหลักทรัพย์ของบริษัทภายใน 2
        สัปดาห์ก่อนมีการเปิดเผยงบการเงินรายไตรมาสและงบการเงินประจำปี และภายใน 24
        ชั่วโมง หลังการเปิดเผยงบการเงินดังกล่าว (Blackout Period)

    2.  ในกรณีที่ทราบข้อมูลใดๆ ที่ยังไม่เปิดเผยซึ่งอาจมีผลกระทบต่อราคาหลักทรัพย์ของบริษัท
        ต้องไม่ทำการซื้อขายหลักทรัพย์ของบริษัทจนกว่าจะพ้นระยะเวลา 24 ชั่วโมง
        นับแต่ได้มีการเปิดเผยข้อมูลนั้นสู่สาธารณะทั้งหมดแล้ว

  นอกจากนี้ ในกรณีที่กรรมการ หรือผู้บริหารระดับสูงมีการซื้อขายหลักทรัพย์ของบริษัท
  ต้องรายงานการถือหลักทรัพย์ภายใน 3 วันทำการให้สำนักงาน ก.ล.ต. ทราบ
  เพื่อเผยแพร่ต่อสาธารณะต่อไป

4.  ในวาระเลือกตั้งกรรมการ
    บริษัทได้ชี้แจงสิทธิของผู้ถือหุ้นที่จะเสนอชื่อบุคคลเพื่อเข้ารับการเลือกตั้งเป็นกรรมการตามข้อบังคับของบริษัท
    ข้อ 30
    ซึ่งกำหนดให้ในกรณีที่บุคคลผู้ได้รับการเสนอชื่อเป็นกรรมการมีจำนวนไม่เกินกว่าจำนวนกรรมการที่จะพึงมีได้ในการเลือกตั้งครั้งนั้น
    ให้ที่ประชุมผู้ถือหุ้นเลือกตั้งกรรมการทั้งชุด
    และกรณีที่มีบุคคลได้รับการเสนอชื่อเป็นกรรมการมีจำนวนเกินกว่าจำนวนกรรมการที่พึงมี
    ให้ผู้ถือหุ้นเลือกตั้งกรรมการเป็นรายบุคคล
    โดยบริษัทเปิดโอกาสให้ผู้ถือหุ้นสามารถเสนอชื่อบุคคลให้เข้ารับการเลือกตั้งได้อย่างเป็นอิสระ

  นอกจากนี้ เพื่อความสะดวกของผู้ถือหุ้น ได้นำระบบอิเล็กทรอนิกส์มาใช้ในการลงทะเบียน
  และตรวจนับองค์ประชุมผู้ถือหุ้น โดยเมื่อจบการประชุมผู้ถือหุ้นสามารถขอตรวจสอบรายละเอียดได้

3. บทบาทของผู้มีส่วนได้เสีย (The Role of Stakeholders)

SCG ยึดมั่นในความรับผิดชอบต่อผู้มีส่วนเกี่ยวข้องทุกฝ่ายเพื่อประโยชน์ร่วมกันอย่างยั่งยืน
โดยการบริหารจัดการหรือการดำเนินธุรกิจของ SCG ไม่ว่าในเรื่องใดๆ
จะต้องไม่กระทบสิทธิหรือสร้างความเสียหายต่อผู้มีส่วนได้เสียที่เกี่ยวข้อง
และกรณีที่เกิดความเสียหาย SCG
จะเป็นผู้กำหนดมาตรการเยียวยาที่เหมาะสมและเป็นประโยชน์กับทุกฝ่าย

-   ผู้ถือหุ้น: นอกจากสิทธิขั้นพื้นฐาน สิทธิที่กำหนดไว้ในกฎหมาย ข้อบังคับบริษัท เช่น
    สิทธิในการขอตรวจสอบจำนวนหุ้น สิทธิในการได้รับใบหุ้น
    สิทธิในการเข้าประชุมผู้ถือหุ้นและออกเสียงลงคะแนน
    สิทธิในการแสดงความคิดเห็นอย่างอิสระในที่ประชุมผู้ถือหุ้น
    รวมถึงสิทธิที่จะได้รับผลตอบแทนอย่างเป็นธรรมแล้ว
    บริษัทยังได้ให้สิทธิผู้ถือหุ้นในการเสนอแนะข้อคิดเห็นต่างๆ
    เกี่ยวกับการดำเนินธุรกิจของบริษัทในฐานะเจ้าของบริษัทผ่านกรรมการอิสระของบริษัท
    โดยทุกๆ ข้อคิดเห็นจะได้รับการกลั่นกรองเพื่อเสนอต่อคณะกรรมการบริษัทต่อไป

-   ลูกค้า: SCG
    มีความมุ่งมั่นที่จะให้ผู้ใช้สินค้าและบริการได้รับประโยชน์สูงสุดทั้งด้านคุณภาพและราคา
    โดยได้กำหนดช่องทางและหน่วยงานที่มีหน้าที่รับผิดชอบในการให้ข้อเสนอแนะในสินค้า
    คำปรึกษา วิธีการแก้ปัญหา และรับข้อร้องเรียน
    เพื่อให้ลูกค้าได้รับความพึงพอใจสูงสุดในสินค้าและบริการของ SCG

-   คู่ค้า: SCG ปฏิบัติต่อคู่ค้าตามกรอบการแข่งขันทางการค้าที่สุจริต
    โดยยึดถือการปฏิบัติตามสัญญาและคำมั่นที่ให้ไว้กับลูกค้าอย่างเคร่งครัด
    มีนโยบายในการส่งมอบสินค้าตามคุณภาพและตรงตามกำหนดเวลา

-   คู่แข่งทางการค้า: SCG ถือว่าคู่แข่งทางการค้าเป็นปัจจัยหนึ่งที่ทำให้ SCG
    มีความมุ่งมั่นในการพัฒนาสินค้าและบริการให้ดียิ่งขึ้น เพื่อสร้างความพึงพอใจให้กับผู้บริโภค
    โดย SCG ยังคงยึดมั่นในการดำเนินธุรกิจด้วยความเป็นธรรม ภายใต้กรอบของกฎหมาย
    และไม่มีนโยบายเอาเปรียบคู่แข่งทางการค้าด้วยวิธีที่ไม่ชอบด้วยกฎหมาย ทั้งนี้ ในปีที่ผ่านมา
    SCG ไม่มีข้อพิพาทใดๆ ในเรื่องที่เกี่ยวกับคู่แข่งทางการค้า

-   เจ้าหนี้: SCG
    ตระหนักอยู่เสมอว่าการสร้างความสัมพันธ์กับเจ้าหนี้เพื่อให้เกิดความเชื่อมั่นและไว้วางใจ
    เป็นภาระที่ต้องปฏิบัติควบคู่ไปกับการปฏิบัติตามเงื่อนไขการกู้ยืมเงินด้วยความซื่อสัตย์สุจริต

-   พนักงาน: SCG ถือว่าพนักงานคือทรัพยากรที่มีค่าที่สำคัญยิ่ง
    และยังคงดำเนินการพัฒนาพนักงานที่กระจายอยู่ในทุกภูมิภาคที่ SCG ดำเนินธุรกิจ
    ให้มีขีดความสามารถในการรองรับนโยบายในการขยายธุรกิจไปสู่ภูมิภาค นอกจากนี้ SCG
    ยังคงมุ่งเน้นการดูแลให้พนักงานปฏิบัติงานอย่างมีความสุข
    โดยปรับปรุงสภาพแวดล้อมในการทำงานให้ปลอดภัย ทันสมัย ดูแลสวัสดิการทั้งด้านสุขภาพ
    และนันทนาการต่างๆ อย่างเหมาะสม
    ตลอดจนจัดตั้งหน่วยงานและกำหนดช่องทางให้พนักงานสามารถแสดงความคิดเห็น
    เสนอข้อร้องเรียน หรือรายงานการกระทำความผิด
    รวมทั้งกำหนดมาตรการป้องกันความเสียหายที่อาจเกิดขึ้นกับบุคคลที่เกี่ยวข้อง
    เพื่อให้พนักงานมั่นใจและกล้าที่จะเสนอความคิดเห็น ข้อร้องเรียน

-   สังคม: SCG มุ่งจัดกิจกรรมเพื่อส่งเสริมคุณภาพของสังคมด้านต่างๆ
    โดยเฉพาะอย่างยิ่งการเพิ่มโอกาสในการศึกษาและพัฒนาศักยภาพของเยาวชน ทั้งด้านกีฬา
    การสร้างสรรค์นวัตกรรม วิทยาศาสตร์ เทคโนโลยี และศิลปะ
    ตลอดจนเสริมสร้างประโยชน์สุขของสังคมในทุกประเทศที่เข้าไปดำเนินธุรกิจ
    โครงการที่สำคัญในปีที่ผ่านมา ได้แก่

-   น้อมเกล้าฯ ถวายที่ดินจำนวน 900 ไร่ แด่พระบาทสมเด็จพระเจ้าอยู่หัว
    เพื่อใช้เป็นพื้นที่แก้มลิงรองรับและชะลอน้ำก่อนที่จะไหลเข้าสู่พื้นที่ด้านล่างของประเทศ
    และสามารถกักเก็บน้ำไว้ช่วยเหลือเกษตรกรในฤดูแล้ง
    ตลอดจนบริจาคถุงยังชีพเพื่อช่วยเหลือผู้ประสบอุทกภัย

-   จัดโครงการสดุดีดนตรีมหาราชา
    เพื่อเทิดพระเกียรติพระอัจฉริยภาพด้านดนตรีของพระบาทสมเด็จพระเจ้าอยู่หัว

-   จัดทำสารคดีดนตรีเล่าเรื่อง “น้ำคือชีวิต”
    เพื่อเทิดพระเกียรติพระอัจฉริยภาพด้านการบริหารจัดการทรัพยากรน้ำของพระบาทสมเด็จพระเจ้าอยู่หัว

-   จัดการแข่งขันหุ่นยนต์กู้ภัย Thailand Rescue Robot Championship โดยปี 2549 ทีม
    “Independent” จากสถาบันเทคโนโลยีพระจอมเกล้าพระนครเหนือ ปราจีนบุรี
    สามารถคว้ารางวัลชนะเลิศจากการแข่งขัน “World Robocup Rescue” ที่เมืองเบรเมน
    ประเทศเยอรมนี

-   การสนับสนุนกีฬาแบดมินตันครบวงจรเพื่อความเป็นเลิศตั้งแต่ระดับเยาวชนจนถึงระดับนานาชาติ
    ในโครงการ SCG Badminton

-   การประกวดรางวัลศิลปะเพื่อเยาวชนไทย (Young Thai Artist Award)

-   โครงการ SCG Excellent Internship Program
    การฝึกงานเข้มข้นพร้อมปลูกฝังแนวคิดด้านบรรษัทภิบาล

-   โครงการ SCG วาดอนาคต
    โดยมอบเงินสนับสนุนองค์กรสาธารณกุศลที่มีความมุ่งมั่นที่จะทำประโยชน์ให้แก่สังคม
    และกระตุ้นให้ทุกคนโดยเฉพาะพนักงานของ SCG มีส่วนร่วมสร้างสรรค์สังคมให้ดีขึ้น

    -   สิ่งแวดล้อม: SCGได้ทุ่มเทงบประมาณเพื่อการอนุรักษ์สิ่งแวดล้อมอย่างจริงจังและต่อเนื่อง
        มีแผนงานการอนุรักษ์สิ่งแวดล้อมที่ชัดเจน และมีระบบติดตามประเมินผลอย่างสม่ำเสมอ
        โดยในปี 2549 ได้ดำเนินโครงการ “SCG รักษ์น้ำเพื่ออนาคต”
        โดยมีเป้าหมายสนับสนุนชุมชนสร้างฝายชะลอน้ำกว่า 10,000 ฝาย
        เพื่อฟื้นฟูความอุดมสมบูรณ์ของธรรมชาติให้กลับคืนสู่สมดุล
        รวมทั้งเผยแพร่แนวคิดนี้เพื่อกระตุ้นให้ทุกชุมชนมีส่วนร่วมอนุรักษ์สิ่งแวดล้อมที่ดีให้คงอยู่ตลอดไป
        นอกจากนี้
        ยังรณรงค์ให้พนักงานทุกคนปฏิบัติตามนโยบายการพัฒนาสู่ความยั่งยืนอย่างจริงจัง
        ปลูกฝังจิตสำนึกด้านการอนุรักษ์ทรัพยากรธรรมชาติและสิ่งแวดล้อมโดยเริ่มจากสิ่งใกล้ตัว
        ทั้งส่งเสริมให้ดำเนินการทุกวิถีทางเพื่อลดปริมาณก๊าซเรือนกระจก
        ซึ่งช่วยลดผลกระทบต่อสภาพภูมิอากาศ หรือภาวะโลกร้อน
        โดยสามารถติดตามข้อมูลเกี่ยวกับกิจกรรมของSCG ด้านสิ่งแวดล้อม สังคม
        และความปลอดภัยได้จากรายงานการพัฒนาเพื่อความยั่งยืน ที่ SCG
        จัดทำเพื่อเผยแพร่ตั้งแต่ปี 2544 ได้ที่ www.siamcement.com

4. การเปิดเผยข้อมูลและความโปร่งใส (Disclosure and Transparency)

นอกเหนือไปจากการเปิดเผยรายงานทางการเงินหรือสารสนเทศอื่นๆ
ต่อสาธารณะผ่านช่องทางต่างๆ ตามเงื่อนไขที่กฎหมายกำหนดอย่างเคร่งครัด ครบถ้วน
และตรงเวลาแล้วนั้น SCG ยังได้เปิดเผยข้อมูลต่อไปนี้เพื่อแสดงถึงความโปร่งใสในการดำเนินธุรกิจ
คือ

1.  เปิดเผยข้อมูลการปฏิบัติหน้าที่ในคณะอนุกรรมการชุดต่างๆ เช่น จำนวนครั้งการเข้าประชุม

2.  เปิดเผยวิธีการสรรหากรรมการ วิธีการประเมิน
    และผลประเมินการปฏิบัติงานของคณะกรรมการ

3.  เปิดเผยนโยบายการจ่ายค่าตอบแทนแก่กรรมการและผู้บริหารระดับสูง รวมทั้งรูปแบบ ลักษณะ
    และจำนวนค่าตอบแทนที่แต่ละคนได้รับจากการเป็นกรรมการในคณะอนุกรรมการชุดต่างๆ

4.  เปิดเผยนโยบายการดูแลสิ่งแวดล้อมและสังคม และผลการปฏิบัติงานตามนโยบาย

5.  รายงานนโยบายการกำกับดูแลกิจการ และผลการปฏิบัติงานตามนโยบาย

6.  เปิดโอกาสให้บุคคลทั่วไปสามารถซักถามข้อสงสัยต่างๆ ผ่านหน่วยงานนักลงทุนสัมพันธ์

  ทั้งนี้ ข้อมูลต่างๆ เหล่านี้นอกจากจะได้เปิดเผยสู่สาธารณะผ่านทางสำนักงาน ก.ล.ต.
  หรือตลาดหลักทรัพย์แห่งประเทศไทยแล้ว
  ยังได้เปิดเผยผ่านทางเว็บไซต์ของบริษัททั้งภาษาไทยและภาษาอังกฤษ

5. ความรับผิดชอบของคณะกรรมการ โครงสร้าง และคณะอนุกรรมการชุดต่างๆ (The
Responsibilities of the Board, Structure, and the Subcommittee)

โครงสร้างคณะกรรมการบริษัท

  คณะกรรมการบริษัทประกอบด้วยบุคคลซึ่งมีความรู้ความสามารถเป็นที่ยอมรับในระดับประเทศ
  โดยเป็นผู้มีบทบาทสำคัญในการกำหนดนโยบายของบริษัทโดยร่วมกับผู้บริหารระดับสูงวางแผนการดำเนินงานทั้งระยะสั้น
  ระยะยาว ตลอดจนกำหนดนโยบายการเงิน การบริหารความเสี่ยง และภาพรวมขององค์กร
  มีบทบาทสำคัญในการกำกับดูแล ตรวจสอบ และประเมินผลการดำเนินงานของ SCG
  และผลการปฏิบัติงานของผู้บริหารระดับสูงให้เป็นไปตามแผนที่วางไว้อย่างเป็นอิสระ

  ปัจจุบันคณะกรรมการบริษัทมีจำนวน 12 คน ประกอบด้วยกรรมการบริษัทที่ไม่เป็นผู้บริหารจำนวน
  11 คน และกรรมการบริษัทที่มาจากฝ่ายบริหารจำนวน 1 คน คือ กรรมการผู้จัดการใหญ่
  และมีกรรมการที่มีคุณสมบัติเป็นอิสระจำนวน 5 คน
  ตามหลักเกณฑ์ของบริษัทซึ่งได้กำหนดไว้เข้มงวดกว่าที่ ก.ล.ต. กำหนด

  นอกจากนี้ คณะกรรมการบริษัทยังได้แต่งตั้งคณะอนุกรรมการชุดต่างๆ ได้แก่
  คณะกรรมการตรวจสอบ คณะกรรมการบรรษัทภิบาลและสรรหา
  และคณะกรรมการพิจารณาผลตอบแทน
  เพื่อปฏิบัติหน้าที่เฉพาะเรื่องและเสนอเรื่องให้คณะกรรมการบริษัทพิจารณาหรือรับทราบ
  ซึ่งคณะอนุกรรมการแต่ละชุดมีสิทธิหน้าที่ตามที่ได้กำหนดไว้ในข้อบังคับของคณะกรรมการแต่ละชุด

  บริษัทได้แบ่งแยกบทบาทหน้าที่ความรับผิดชอบระหว่างคณะกรรมการบริษัท กับผู้บริหารระดับสูง
  อย่างชัดเจน
  โดยกรรมการบริษัททำหน้าที่ในการกำหนดนโยบายและกำกับดูแลการดำเนินงานผู้บริหารระดับสูงในระดับนโยบาย
  ขณะที่ผู้บริหารระดับสูงทำหน้าที่บริหารงานของบริษัทในด้านต่างๆ ให้เป็นไปตามนโยบายที่กำหนด
  ดังนั้นประธานกรรมการบริษัท และกรรมการผู้จัดการใหญ่จึงเป็นบุคคลคนละคนกัน
  โดยทั้งสองตำแหน่งต้องผ่านการคัดเลือกจากคณะกรรมการบริษัทเพื่อให้ได้บุคคลที่มีความเหมาะสมที่สุด
  นอกจากนี้ คณะกรรมการบริษัทยังเป็นผู้กำหนดแผนการสืบทอดตำแหน่งของผู้บริหารระดับสูง
  โดยจะมีการทบทวนแผนดังกล่าวเป็นประจำทุกปี

การประชุมคณะกรรมการบริษัท

  ถือเป็นหน้าที่สำคัญในฐานะกรรมการบริษัทที่ต้องเข้าร่วมประชุมคณะกรรมการบริษัทอย่างสม่ำเสมอ
  เพื่อรับทราบและร่วมกันตัดสินใจในการดำเนินธุรกิจของบริษัท
  โดยในแต่ละปีมีการจัดประชุมอย่างน้อยปีละ 8 ครั้ง
  แต่ละครั้งจะมีการกำหนดวาระการประชุมล่วงหน้าไว้ชัดเจน
  และอาจมีการประชุมครั้งพิเศษเพื่อพิจารณาเรื่องที่มีความสำคัญเร่งด่วน

  ในการประชุม ประธานกรรมการบริษัทและกรรมการผู้จัดการใหญ่
  เป็นผู้ร่วมกันกำหนดวาระการประชุมและพิจารณาเรื่องเข้าวาระการประชุมคณะกรรมการบริษัท
  โดยเปิดโอกาสให้กรรมการแต่ละคนสามารถเสนอเรื่องต่างๆ
  เพื่อเข้ารับการพิจารณาเป็นวาระการประชุมได้

  ในปี 2549 ได้มีการประชุมคณะกรรมการจำนวน 9 ครั้ง
  แบ่งเป็นการประชุมที่ได้กำหนดไว้ล่วงหน้า 8 ครั้ง และการประชุมครั้งพิเศษ 1 ครั้ง ทั้งนี้
  ในการประชุมแต่ละครั้งบริษัทได้จัดส่งเอกสารประกอบวาระการประชุมล่วงหน้าเพื่อให้กรรมการบริษัทมีเวลาที่จะศึกษาข้อมูลในเรื่องต่างๆ
  อย่างเพียงพอ

  ในการพิจารณาเรื่องต่างๆ ประธานกรรมการบริษัท
  ซึ่งทำหน้าที่ประธานในที่ประชุมได้เปิดโอกาสให้กรรมการแสดงความคิดเห็นได้อย่างอิสระ ทั้งนี้
  ในการลงมติในที่ประชุมคณะกรรมการบริษัทให้ถือมติของเสียงข้างมาก
  โดยให้กรรมการคนหนึ่งมีเสียงหนึ่งเสียง โดยกรรมการที่มีส่วนได้เสียจะไม่เข้าร่วมประชุมและ /
  หรือไม่ใช้สิทธิออกเสียงลงคะแนนในเรื่องนั้น
  ถ้าคะแนนเสียงเท่ากันประธานในที่ประชุมจะออกเสียงเพิ่มขึ้นอีกหนึ่งเสียงเป็นเสียงชี้ขาด

  ในการประชุมคณะกรรมการบริษัท ผู้บริหารระดับสูง
  ได้เข้าร่วมประชุมด้วยเพื่อให้ข้อมูลที่เป็นประโยชน์และรับทราบนโยบายโดยตรง
  เพื่อให้สามารถนำไปปฏิบัติอย่างมีประสิทธิภาพ
  เว้นแต่ในบางวาระที่ประชุมเฉพาะคณะกรรมการบริษัท
  หรือเฉพาะคณะกรรมการบริษัทที่ไม่เป็นผู้บริหาร ทั้งนี้
  เพื่อความเป็นอิสระในการพิจารณาเรื่องต่างๆ

  เมื่อสิ้นสุดการประชุม เลขานุการคณะกรรมการบริษัทเป็นผู้มีหน้าที่จัดทำรายงานการประชุม
  และจัดส่งให้ประธานกรรมการบริษัทพิจารณาลงลายมือชื่อรับรองความถูกต้อง
  โดยเสนอให้ที่ประชุมรับรองในวาระแรกของการประชุมครั้งถัดไป ทั้งนี้
  กรรมการบริษัทสามารถแสดงความคิดเห็น ขอแก้ไข
  เพิ่มเติมรายงานการประชุมให้มีความละเอียดถูกต้องมากที่สุดได้

  รายงานการประชุมที่ที่ประชุมรับรองแล้วจะถูกจัดเก็บอย่างเป็นระบบในรูปแบบของเอกสารชั้นความลับของบริษัท
  ณ สำนักงานเลขานุการบริษัท
  และจัดเก็บในรูปแบบเอกสารอิเล็กทรอนิกส์พร้อมกับเอกสารแนบประกอบวาระการประชุมต่างๆ
  เพื่อสะดวกในการสืบค้นอ้างอิง

ค่าตอบแทนกรรมการบริษัทและผู้บริหาร

  SCG ให้ค่าตอบแทนที่เหมาะสมแก่คณะกรรมการบริษัทและผู้บริหาร
  โดยบริษัทได้มีการเสนอขออนุมัติต่อที่ประชุมผู้ถือหุ้นเพื่อจ่ายค่าตอบแทนให้แก่คณะกรรมการบริษัท
  โดยจำนวนเงินที่จ่ายจะพิจารณาเปรียบเทียบกับการจ่ายค่าตอบแทนกรรมการของบริษัทชั้นนำในตลาดหลักทรัพย์ฯ
  และในกลุ่มอุตสาหกรรมเดียวกัน ส่วนค่าตอบแทนผู้บริหาร
  คณะกรรมการบริษัทเป็นผู้พิจารณาจากหน้าที่ความรับผิดชอบ ผลการปฏิบัติงานของแต่ละคน
  ประกอบกับผลการดำเนินงานของบริษัท

  นอกจากค่าตอบแทนตามปกติแล้ว SCG
  ยังจ่ายค่าตอบแทนพิเศษปลายปีให้แก่ผู้บริหารโดยพิจารณาจากผลการปฏิบัติงาน
  และผลการดำเนินงานในแต่ละธุรกิจ
  ซึ่งวิธีการจ่ายค่าตอบแทนที่บริษัทปฏิบัติอยู่นี้สอดคล้องกับผลการปฏิบัติงานของพนักงาน
  และสะท้อนถึงผลการดำเนินงานของ SCG อย่างแท้จริง

การดูแลเรื่องการใช้ข้อมูลภายใน

  SCG ปฏิบัติตามกฎเกณฑ์ของ ก.ล.ต. และตลาดหลักทรัพย์ฯ อย่างเคร่งครัด
  โดยคณะกรรมการบริษัทให้ความสำคัญในเรื่องการจัดการเกี่ยวกับความขัดแย้งของผลประโยชน์ของผู้เกี่ยวข้องอย่างรอบคอบ
  เป็นธรรม และโปร่งใส หากมีรายการที่เกี่ยวโยงกัน จะต้องพิจารณาอย่างรอบคอบ
  เปิดเผยข้อมูลดังกล่าวอย่างชัดเจนและทันเวลา เพื่อผลประโยชน์ของ SCG โดยรวมเป็นสำคัญ

  SCG กำหนดนโยบายกำกับดูแลการใช้ข้อมูลภายในไว้ในอำนาจดำเนินการและข้อบังคับพนักงาน
  โดยมีบทลงโทษชัดเจนกรณีที่ผู้บริหารหรือพนักงานนำข้อมูลภายในของ SCG
  ไปเปิดเผยต่อสาธารณะหรือนำไปใช้ประโยชน์ส่วนตน นอกจากนี้
  ยังห้ามซื้อขายหลักทรัพย์ของบริษัทในช่วงเวลาที่กำหนด (Blackout Period)
  ซึ่งนอกจากจะรักษาสิทธิของผู้ถือหุ้นแล้ว
  ยังเป็นการป้องกันความขัดแย้งของผลประโยชน์อีกทางหนึ่งด้วย

  SCG มีโครงสร้างการถือหุ้นชัดเจน โปร่งใส ไม่มีการถือหุ้นไขว้กันกับผู้ถือหุ้นรายใหญ่
  จึงทำให้ไม่มีความขัดแย้งของผลประโยชน์ นอกจากนี้
  ยังแบ่งแยกหน้าที่ความรับผิดชอบอย่างชัดเจนระหว่างคณะกรรมการบริษัท ฝ่ายบริหาร และผู้ถือหุ้น
  จึงปราศจากปัญหาการก้าวก่ายหน้าที่ความรับผิดชอบ
  ในกรณีที่กรรมการบริษัทหรือผู้บริหารคนหนึ่งคนใดมีส่วนได้ส่วนเสียกับผลประโยชน์ในเรื่องที่กำลังพิจารณา
  ก็จะไม่เข้าร่วมประชุมหรืองดออกเสียง เพื่อให้การตัดสินใจของคณะกรรมการบริษัท
  และผู้บริหารเป็นไปอย่างยุติธรรม เพื่อผลประโยชน์ของผู้ถือหุ้นอย่างแท้จริง

  SCG เปิดเผยโครงสร้างการถือหุ้นของบริษัท ไว้ในรายงานประจำปีอย่างชัดเจน
  รวมทั้งเปิดเผยการถือหุ้นสามัญและหุ้นกู้ของบริษัท และบริษัทใน SCG
  ของคณะกรรมการบริษัทอย่างครบถ้วน

การควบคุมภายใน

  SCG ให้ความสำคัญกับการควบคุมภายในเป็นอย่างมาก
  ได้มีการกำหนดระบบการควบคุมภายในให้สอดคล้องกับแนวทางการควบคุมภายในตามมาตรฐานสากล
  และพัฒนาแนวปฏิบัติเกี่ยวกับการควบคุมภายในให้ทันสมัยสอดคล้องกับการเปลี่ยนแปลงที่รวดเร็วในยุคปัจจุบัน
  โดยนอกจากจะมีแนวคิดการควบคุมภายใน 5 ด้าน คือ สภาพแวดล้อมภายใน
  การประเมินความเสี่ยง กิจกรรมการควบคุม ระบบสารสนเทศและการสื่อสาร
  และการติดตามและประเมินผลแล้ว ยังมีการผลักดันแนวทางการควบคุมภายในรูปแบบต่างๆ
  รวมทั้งพัฒนาแนวปฏิบัติเกี่ยวกับการควบคุมภายในให้เข้ากับสภาวะการณ์ปัจจุบัน
  เพื่อให้เกิดความเชื่อมั่นและบรรลุตามเป้าหมาย โดยมีรายละเอียดดังนี้

-   สภาพแวดล้อมภายใน
    เป็นองค์ประกอบสำคัญเกี่ยวกับการสร้างจิตสำนึกและบรรยากาศการควบคุมภายใน โดย SCG
    ได้ให้ความสำคัญเป็นอย่างมาก มีการจัดโครงสร้างองค์กรที่เหมาะสมกับแผนธุรกิจ
    แบ่งแยกหน้าที่ความรับผิดชอบแต่ละฝ่ายอย่างชัดเจน สรรหาพนักงานที่มีคุณภาพ
    และมีการพัฒนาพนักงานอย่างต่อเนื่องเหมาะสมกับการเปลี่ยนแปลงทางธุรกิจ
    รวมทั้งการจัดอบรมให้มีความรู้อย่างเพียงพอ การให้มีส่วนรวมของผู้ปฏิบัติงาน
    ความเข้าใจในงาน การสร้างจิตสำนึกความรับผิดชอบในการลดความเสี่ยงของงาน
    โดยให้มีการปรับปรุงและพัฒนางานอย่างสร้างสรรค์
    การผลักดันและพัฒนาให้เป็นองค์กรแห่งการเรียนรู้ ให้ความสำคัญกับจริยธรรม สร้างภาวะผู้นำ
    เน้นการปลูกฝังการควบคุมภายในให้เป็นส่วนหนึ่งในการปฏิบัติงานประจำวัน นอกจากนี้
    ยังมีการจัดทำและปรับปรุงคู่มือการปฏิบัติงานในหน่วยงานให้ประสิทธิภาพ รัดกุม
    ลดการทำงานซ้ำซ้อน รวมทั้งปรับปรุงคู่มือจรรยาบรรณของ SCG
    ให้เหมาะสมกับความเปลี่ยนแปลงทางเศรษฐกิจและสังคมในปัจจุบัน และให้เป็นสากลมากยิ่งขึ้น

-   การประเมินความเสี่ยง
    สภาพแวดล้อมทางธุรกิจเปลี่ยนแปลงอย่างรวดเร็วส่งผลให้มีทั้งโอกาสและความเสี่ยงสูงขึ้น
    เพื่อให้เกิดการบริหารความเสี่ยงอย่างเป็นระบบ SCG
    ได้เน้นการบริหารความเสี่ยงโดยรวมทั้งองค์กร
    ผู้บริหารสามารถคาดคะเนโอกาสและความเสียหายที่จะเกิดขึ้น
    พร้อมทั้งกำหนดกลยุทธ์ที่เหมาะสมเพื่อให้ความเสี่ยงอยู่ในเกณฑ์ที่ยอมรับได้
    หรือจัดการความเสี่ยงเพื่อเปลี่ยนวิกฤตเป็นโอกาส
    มีการกำหนดสัญญาณเตือนภัยเพื่อป้องกันหรือลดความเสี่ยงที่อาจจะเกิดขึ้นต่อการดำเนินธุรกิจ
    รวมทั้งการนำระบบบริหารความเสี่ยงเผยแพร่ให้พนักงานทุกระดับในองค์กรได้เรียนรู้ตามระบบการจัดการองค์ความรู้

-   กิจกรรมการควบคุม SCG
    กำหนดกิจกรรมการควบคุมที่เหมาะสมกับการดำเนินธุรกิจอย่างมีประสิทธิภาพ
    มีการแบ่งแยกหน้าที่งานเพื่อให้เกิดการควบคุมระหว่างกัน
    มีการปรับปรุงอำนาจดำเนินการให้เหมาะสมกับหน้าที่ความรับผิดชอบ ปรับปรุงระเบียบ
    คู่มือบันทึกและดูแลรักษาทรัพย์สินขององค์กร แบบระบบรายงาน ให้ถูกต้องและทันเวลา
    รวมทั้งมีการใช้ระบบคอมพิวเตอร์ช่วยในการสอบทานข้อมูลต่างๆ นอกจากนี้
    ยังมีการนำระบบการประเมินการควบคุมด้วยตนเองมาปรับปรุงและพัฒนาอย่างต่อเนื่องให้สอดคล้องกับเครื่องมือการบริหารงานอื่นๆ
    ของ SCG

-   ระบบสารสนเทศและการสื่อสาร เป็นเครื่องมือสำคัญต่อการควบคุมภายในในยุคปัจจุบัน
    ซึ่งเป็นยุคของข้อมูลข่าวสาร
    โดยเฉพาะในองค์กรที่กระจายอำนาจความรับผิดชอบไปในระดับต่างๆ
    หรือให้ผู้บริหารและผู้ปฏิบัติงานที่อยู่ห่างไกล จำเป็นต้องมีระบบสารสนเทศที่ถูกต้องและทันกาล
    SCG จึงมีการลงทุนนำระบบคอมพิวเตอร์ที่มีประสิทธิภาพและทันสมัย มาช่วยในการบริหารข้อมูล
    ทั้งในการวางแผน ควบคุมการปฏิบัติงาน และติดตามผลได้อย่างถูกต้อง ครบถ้วน ทันเวลา

-   การติดตามและประเมินผล
    เป็นองค์ประกอบสำคัญที่ทำให้ผู้บริหารมั่นใจว่ามาตรการและระบบการควบคุมภายในมีประสิทธิภาพและประสิทธิผล
    และได้มีการปรับปรุงให้ทันสมัยตามสถานการณ์ที่เปลี่ยนไป SCG
    ได้กำหนดให้มีการประเมินระบบการควบคุมภายในและพัฒนาให้เหมาะสมกับสภาพแวดล้อมด้านธุรกิจอย่างต่อเนื่อง
    มีการรวบรวมและถ่ายทอดความรู้อย่างถูกต้อง
    เพื่อช่วยให้เกิดประสิทธิภาพและประสิทธิผลที่ดียิ่งขึ้น
    มีการเสนอรายงานการติดตามผลต่อคณะกรรมการบริษัท คณะกรรมการตรวจสอบ
    และผู้บริหารระดับสูง อย่างเป็นระบบและต่อเนื่อง
    มีการนำการประเมินการควบคุมด้วยตนเองมาเป็นแนวทางในการติดตามและประเมินผลงานร่วมกันระหว่างผู้บริหาร
    ผู้ปฏิบัติงาน ซึ่งสามารถใช้วัดผล ควบคุมการปฏิบัติงาน วิเคราะห์สาเหตุ
    และมีข้อมูลเพียงพอในการตัดสินใจ

    การตรวจสอบภายใน

  สำนักงานตรวจสอบเป็นหน่วยงานที่จะก่อให้เกิดความมั่นใจของคณะกรรมการตรวจสอบในส่วนที่เกี่ยวกับการกำกับดูแลและการสอบทานความถูกต้องของรายงานทางการเงิน
  ความเพียงพอในการเปิดเผยข้อมูล ความโปร่งใสของข้อมูล การควบคุมภายใน
  การบริหารความเสี่ยง โดยเน้นนโยบายตรวจสอบในเชิงป้องกัน สร้างสรรค์
  ยึดแนวทางการตรวจสอบตามมาตรฐานสากล และแนวทางการกำกับดูแลกิจการที่ดี
  รวมทั้งยังมีการผลักดันและพัฒนาการตรวจสอบให้เข้ากับสภาพธุรกิจที่ต้องปรับตัวให้เข้ากับสภาวะแวดล้อมใหม่
  เพื่อให้เกิดภาพลักษณ์ความโปร่งใส ตรวจสอบได้ และความน่าเชื่อถือของการดำเนินธุรกิจ

-   การวางแผนระยะปานกลาง เพื่อเป็นการสร้างมาตรฐานการตรวจสอบให้เป็นที่ยอมรับ
    ก้าวหน้าทัดเทียมต่างประเทศภายใต้การประกันคุณภาพสากล
    สำนักงานตรวจสอบจะปฏิบัติงานภายใต้วิสัยทัศน์ที่ว่า
    ตรวจสอบอย่างสร้างสรรค์ภายใต้การประกันคุณภาพสากล
    โดยมุ่งเน้นสร้างระบบเชิงป้องกันอันจะก่อให้เกิดประโยชน์อย่างได้ผลเป็นรูปธรรม
    โดยใช้เครื่องมือและเทคโนโลยีที่ทันสมัย
    จัดทำคู่มือและพัฒนาแนวทางการตรวจสอบในแต่ละระบบงานให้เป็นมาตรฐาน
    กำหนดรูปแบบในการใช้ระบบงานคอมพิวเตอร์สนับสนุนการตรวจสอบ
    กำหนดหลักเกณฑ์และสัญญาณเตือนภัยเพื่อใช้ในการตรวจสอบ
    มีศูนย์รับปรึกษาเสนอแนวทางเกี่ยวกับปัญหาที่เกิดขึ้นจากระเบียบข้อบังคับและกฎหมาย

-   กำหนดหลักเกณฑ์ในการวัดผลปฏิบัติงานตรวจสอบ เพื่อให้เกิดมาตรฐานในการพิจารณา
    สะดวกต่อการประเมินผลการปฏิบัติงาน และสอดคล้องกับการพัฒนา Competency
    ของผู้ตรวจสอบ ได้กำหนดหลักเกณฑ์ในการวัดผลปฏิบัติงานตรวจสอบ โดยกำหนดวัตถุประสงค์
    เป้าหมาย และเกณฑ์การวัดผล
    เพื่อประเมินความเสี่ยงที่มีผลกระทบทำให้ไม่เป็นไปตามเป้าหมาย
    โดยกำหนดดัชนีชี้นำความเสี่ยง (Key Risk Indicator - KRI)
    อย่างเป็นรูปธรรมเพื่อพัฒนาให้เกิดนวัตกรรมการตรวจสอบ (Innovation Auditing)

-   การประกันคุณภาพ
    ได้มีการกำหนดหลักการและแนวปฏิบัติเพื่อเตรียมตัวเข้ารับการประเมินคุณภาพทั้งการประเมินภายในองค์กร
    (Internal Assessment) และการประเมินจากภายนอกองค์กร (External
    Assessment) เพื่อสร้างความมั่นใจในการนำไปปฏิบัติอย่างมีประสิทธิภาพและประสิทธิผล
    โดยบรรลุตามวัตถุประสงค์ที่ตั้งไว้อย่างครบถ้วน

-   การพัฒนาให้เกิดนวัตกรรมการตรวจสอบ เพื่อให้สอดคล้องกับนโยบายของ SCG
    ซึ่งมุ่งเน้นให้เป็นองค์กรแห่งนวัตกรรมทั้งในด้านการบริการ และกระบวนการทำงาน
    จึงมีการพัฒนาแนวทางตรวจสอบให้มีการเปลี่ยนแปลงอย่างทันสมัย
    ซึ่งเป็นการใช้เทคโนโลยีสารสนเทศผลักดันให้งานตรวจสอบเป็นประโยชน์กับการปฏิบัติงานของหน่วยงานต่างๆ
    ในการบริหารงานตามนโยบายการเป็นองค์กรแห่งนวัตกรรมและการลงทุนระหว่างประเทศ

-   การพัฒนางานตรวจสอบระบบงานคอมพิวเตอร์
    เป็นส่วนหนึ่งของการสร้างระบบควบคุมและการตรวจสอบที่ดี ซึ่งให้ประโยชน์แก่กลุ่มธุรกิจใน
    SCG
    ได้มีการปรับปรุงระบบงานคอมพิวเตอร์ให้มีประสิทธิภาพในเชิงป้องกันตามหลักการทำให้ถูกตั้งแต่ครั้งแรกมากขึ้น
    โดยพัฒนา Web Application ระบบต่างๆ เช่น ระบบการบัญชีภาษีเงินได้รอการตัดบัญชี
    (Deferred Income Tax)
    เพื่อรองรับร่างมาตรฐานการบัญชีของไทยและมาตรฐานการบัญชีระหว่างประเทศ
    ระบบการให้คำปรึกษากับหน่วยงานอันเป็นแหล่งข้อมูล
    แนะนำแนวปฏิบัติงานซึ่งเป็นช่องทางให้กลุ่มธุรกิจสามารถใช้ประโยชน์ในการปฏิบัติได้อย่างถูกต้อง
    ซึ่งเป็นการสร้างแนวทางตรวจสอบเชิงป้องกัน เพื่อลดการปฏิบัติที่ผิดพลาดโดยไม่เจตนาได้

    การบริหารความเสี่ยง

  คณะกรรมการตรวจสอบเป็นผู้กำหนดนโยบาย
  มาตรการป้องกันและจัดการความเสี่ยงที่เกิดขึ้นทั่วทั้งองค์กรอย่างเป็นระบบ มีการติดตาม
  วิเคราะห์ กำหนด และประเมินความเสี่ยงในแต่ละธุรกิจของ SCG
  และรายงานให้คณะกรรมการบริษัททราบถึงการดำเนินมาตรการบริหารความเสี่ยงอย่างสม่ำเสมอ

การพัฒนาความรู้

  เพื่อเพิ่มประสิทธิภาพในการปฏิบัติงานของคณะกรรมการชุดต่างๆ
  บริษัทจัดให้มีการประเมินผลการปฏิบัติงานของคณะกรรมการในแต่ละคณะเป็น 2 แบบ คือ
  กรรมการแต่ละคนประเมินตนเอง
  และกรรมการประเมินผลการปฏิบัติงานของคณะกรรมการชุดนั้นๆ โดยรวม
  ซึ่งผลการประเมินนั้นคณะกรรมการบริษัทได้ทำการวิเคราะห์และหาข้อสรุปเพื่อกำหนดมาตรการในการปรับปรุงประสิทธิภาพการทำงานของคณะกรรมการต่อไป

  ในปี 2549 SCG ได้จัดทำคู่มือกรรมการบริษัท โดยได้รวบรวมสรุปกฎหมาย กฎเกณฑ์
  ข้อบังคับที่เกี่ยวข้องกับกรรมการบริษัท เพื่อให้กรรมการสามารถรับทราบสรุปภาพรวม
  บทบาทหน้าที่ หลักการ และแนวปฏิบัติในตำแหน่งหน้าที่กรรมการทั้งหมด
  แจกให้กับกรรมการบริษัทและกรรมการที่เข้าใหม่

  นอกจากนี้ SCG ยังสนับสนุนให้คณะกรรมการบริษัท
  และผู้บริหารระดับสูงเข้าร่วมสัมมนาหลักสูตรที่เป็นประโยชน์ต่อการปฏิบัติหน้าที่
  รวมทั้งพบปะแลกเปลี่ยนความคิดเห็นกับคณะกรรมการบริษัท และผู้บริหารระดับสูงขององค์กรต่างๆ
  อยู่เสมอ ทั้งหลักสูตรที่จัดโดยหน่วยงานที่ดูแลการฝึกอบรมพนักงานของบริษัท
  และหลักสูตรที่จัดโดยหน่วยงานกำกับดูแลของรัฐ หรือองค์กรอิสระ เช่น
  หลักสูตรกรรมการบริษัทของสมาคมส่งเสริมสถาบันกรรมการบริษัทไทยที่สำนักงาน ก.ล.ต.
  กำหนดให้กรรมการของบริษัทจดทะเบียนต้องผ่านการอบรมอย่างน้อยหนึ่งหลักสูตร ซึ่งได้แก่
  Directors Certification Program (DCP), Directors Accreditation Program
  (DAP) และ Audit Committee Program (ACP) ทั้งนี้
  เพื่อนำความรู้และประสบการณ์มาพัฒนา SCG ต่อไป

  ในด้านการสนับสนุนการปฏิบัติหน้าที่ของคณะกรรมการบริษัทนั้น
  บริษัทมีเลขานุการคณะกรรมการทำหน้าที่ประสานงานระหว่างกรรมการบริษัทและผู้บริหารระดับสูง
  และมีสำนักงานเลขานุการบริษัททำหน้าที่ดูแลประสานงานด้านกฎหมาย กฎเกณฑ์ต่างๆ ที่เกี่ยวข้อง
  รวมทั้งดูแลกิจกรรมของคณะกรรมการบริษัท
  ดำเนินการประสานงานให้มีการปฏิบัติตามมติคณะกรรมการบริษัท

การสรรหากรรมการบริษัท

  คณะกรรมการบรรษัทภิบาลและสรรหามีหน้าที่สรรหาบุคคลผู้ทรงคุณวุฒิเป็นกรรมการที่ครบกำหนดออกตามวาระหรือในกรณีอื่นๆ
  เสนอต่อคณะกรรมการบริษัท
  เพื่อพิจารณาบุคคลที่จะได้รับการเสนอชื่อเข้ารับการเลือกตั้งจากที่ประชุมผู้ถือหุ้นต่อไป
  โดยคณะกรรมการบรรษัทภิบาลและสรรหาคัดเลือกจากผู้ทรงคุณวุฒิและความเชี่ยวชาญจากหลากหลายอาชีพ
  มีภาวะผู้นำ วิสัยทัศน์กว้างไกล เป็นผู้มีคุณธรรมและจริยธรรม
  มีประวัติการทำงานโปร่งใสไม่ด่างพร้อย
  รวมทั้งมีความสามารถในการแสดงความคิดเห็นอย่างเป็นอิสระ

  ในวาระเลือกตั้งกรรมการบริษัท ข้อบังคับของบริษัทข้อ 30
  กำหนดให้ในกรณีที่บุคคลผู้ได้รับการเสนอชื่อเป็นกรรมการมีจำนวนไม่เกินกว่าจำนวนกรรมการที่จะพึงมีได้ในการเลือกตั้งครั้งนั้น
  ให้ที่ประชุมผู้ถือหุ้นเลือกตั้งกรรมการทั้งชุด
  และกรณีที่มีบุคคลได้รับการเสนอชื่อเป็นกรรมการมีจำนวนเกินกว่าจำนวนกรรมการที่พึงมี
  ให้ผู้ถือหุ้นเลือกตั้งกรรมการเป็นรายบุคคล
  โดยบริษัทเปิดโอกาสให้ผู้ถือหุ้นสามารถเสนอชื่อบุคคลให้เข้ารับการเลือกตั้งได้อย่างเป็นอิสระ

  บริษัทไม่ได้กำหนดอายุของกรรมการบริษัทที่จะไม่ถูกเสนอชื่อเข้ารับการเลือกตั้งในวาระถัดไป
  หรือจำนวนบริษัทที่กรรมการบริษัทแต่ละคนดำรงตำแหน่ง
  เนื่องจากบริษัทมีความเชื่อว่าความสามารถทางธุรกิจและความเชี่ยวชาญในเรื่องต่างๆ
  ของกรรมการบริษัทไม่ได้ขึ้นอยู่กับอายุ หรือจำนวนบริษัทที่ดำรงตำแหน่ง
  ตราบเท่าที่ยังมีความสามารถ และอุทิศเวลาให้กับบริษัทได้อย่างเต็มที่ สามารถกำหนดนโยบาย
  ให้คำปรึกษาในการแก้ไขปัญหาต่างๆ ในการดำเนินธุรกิจได้ในมาตรฐานที่บริษัทคาดหวังไว้
  เช่นเดียวกับการกำหนดจำนวนวาระการดำรงตำแหน่งติดต่อกันสูงสุดของกรรมการบริษัท
  เพราะบริษัทเชื่อว่าอำนาจในการตัดสินใจในการเลือกตั้งบุคคลเข้าดำรงตำแหน่งกรรมการบริษัทนั้น
  เป็นสิทธิของผู้ถือหุ้นโดยแท้ที่จะคัดเลือกบุคคลเข้าทำหน้าที่แทนตนในการกำหนดนโยบายและควบคุมบริษัทที่ตนเป็นเจ้าของ

การประเมินผลกรรมการผู้จัดการใหญ่

  คณะกรรมการบริษัทร่วมกับคณะกรรมการพิจารณาผลตอบแทนเป็นผู้ประเมินผลการปฏิบัติงานของกรรมการผู้จัดการใหญ่โดยพิจารณาจากผลการดำเนินงานทางธุรกิจของ
  SCG การดำเนินงานตามนโยบายที่ได้รับจากคณะกรรมการบริษัท
  ประกอบกับสภาวะการณ์เศรษฐกิจและสังคมโดยรวม
  โดยคณะกรรมการพิจารณาผลตอบแทนจะนำข้อมูลที่ได้ไปใช้ในการพิจารณาค่าตอบแทนของกรรมการผู้จัดการใหญ่เสนอต่อคณะกรรมการบริษัท

(5) การดูแลเรื่องการใช้ข้อมูลภายใน (หน้า 101)

(6) บุคลากร

จากรากฐานที่สร้างมาอย่างต่อเนื่องยาวนานกว่า 9 ทศวรรษ SCG
เติบโตด้วยความมั่นคงเป็นองค์กรธุรกิจชั้นนำของประเทศที่สร้างผลตอบแทนที่ดีให้แก่ผู้ถือหุ้นอย่างต่อเนื่อง
แต่ภายใต้สภาวะการแข่งขันที่ทวีความรุนแรงเพิ่มขึ้น
และทิศทางที่เปลี่ยนแปลงจากการสร้างความได้เปรียบทางด้านต้นทุนการผลิตเป็นการสร้างโอกาสใหม่ทางธุรกิจด้วยความแตกต่างของสินค้าและบริการ
SCG จึงกำหนดกลยุทธ์ที่สำคัญอันจะนำพาธุรกิจไปสู่ความสำเร็จในอีก 5 ปีข้างหน้า ดังนี้

1.  การขยายการลงทุนไปยังต่างประเทศ

2.  การพัฒนาสินค้าและบริการที่สร้างมูลค่าเพิ่มแก่ SCG

ด้วยกลยุทธ์ทางธุรกิจดังกล่าว ปัจจัยหนึ่งที่สำคัญต่อการบรรลุความสำเร็จตามเป้าหมาย คือ
ทรัพยากรบุคคล ดังนั้น ระบบบริหารทรัพยากรบุคคลจำเป็นต้องปรับปรุงให้รองรับกลยุทธ์ทางธุรกิจ
SCG จึงได้กำหนดยุทธศาสตร์การพัฒนาทรัพยากรมนุษย์ใน 5 ปีข้างหน้า ดังต่อไปนี้

  1. การเตรียมความพร้อมทรัพยากรบุคคลเพื่อรองรับการขยายธุรกิจในอนาคต

  SCG เตรียมความพร้อมของทรัพยากรบุคคลทั้งในด้านจำนวนบุคลากร ความสามารถของพนักงาน
  และระบบบริหารงานบุคคลที่จะสนับสนุนการปฏิบัติงานในต่างประเทศ ดังนี้

1.  การเตรียมกำลังพลเพื่อรองรับการขยายงาน

  สืบเนื่องจากการขยายธุรกิจไปยังหลายประเทศ ทำให้ SCG
  ต้องเตรียมความพร้อมพนักงานทั้งในส่วนของพนักงานซึ่งจะโอนย้ายไปปฏิบัติงานในต่างประเทศ
  พนักงานซึ่งจะทดแทนกลุ่มดังกล่าว พนักงานท้องถิ่นในประเทศที่ SCG เข้าไปลงทุน เป็นต้น โดย
  SCG ได้เริ่มดำเนินการจัดทำฐานข้อมูลพนักงานที่สนใจไปปฏิบัติงานในต่างประเทศ
  ตลอดจนรับพนักงานชาวต่างชาติที่มีความรู้ความสามารถ
  เพื่อเป็นการเตรียมความพร้อมด้านกำลังพลไว้ล่วงหน้า

2.  การพัฒนาความสามารถพนักงาน

  SCG ได้วางแผนการพัฒนาเพื่อเสริมสร้างความสามารถของการทำงานในลักษณะ
  International ให้แก่พนักงาน เช่น วัฒนธรรม ภาษา ทักษะและความสามารถเฉพาะด้าน
  ความรู้การดำเนินธุรกิจระหว่างประเทศ ตลอดจนเตรียมความพร้อมในการถ่ายทอดเทคโนโลยี
  และ Package การพัฒนาความสามารถให้แก่พนักงานท้องถิ่นอีกด้วย

3.  การปรับปรุงระบบบริหารงานบุคคลเพื่อสนับสนุนการปฏิบัติงานในต่างประเทศ

  บริษัทใหม่ที่ตั้งขึ้นในต่างประเทศจำเป็นต้องมีระบบบริหารงานบุคคลที่ดี
  มีมาตรฐานในระดับเดียวกับบริษัทในประเทศไทย และมีความเหมาะสมกับท้องถิ่นด้วย
  ซึ่งซอฟท์แวร์บริหารงานบุคคล “e-HR” ของ SCG นั้น
  มีศักยภาพที่จะช่วยให้การดำเนินการดังกล่าวมีความสะดวก และเป็นมาตรฐานเดียวกัน
  ในลักษณะเช่นเดียวกับบริษัทข้ามชาติชั้นนำอื่นๆ นอกจากนี้ การปรับปรุงผลประโยชน์ตอบแทน
  ระบบการดูแลพนักงานที่ไปปฏิบัติงานต่างประเทศก็มีส่วนสำคัญที่จะจูงใจพนักงานที่มีความสามารถให้ยินดีไปปฏิบัติงานในต่างประเทศ
  และดึงดูดบุคลากรจากภายนอกให้เข้าร่วมงานกับ SCG ในลักษณะ International Staff
  อีกด้วย

  2. สร้างวัฒนธรรมใหม่เพื่อกระตุ้นให้เกิดองค์กรแห่งนวัตกรรม

  2.1 ปรับเปลี่ยนวัฒนธรรมองค์กรให้พนักงานกล้าเปิดใจรับฟัง กล้าคิดนอกกรอบ กล้าพูด กล้าทำ
  กล้าเสี่ยงกล้าริเริ่ม และกล้าเรียนใฝ่รู้

  SCG
  ได้กำหนดคุณลักษณะความสามารถของพนักงานที่จำเป็นต่อการปรับเปลี่ยนไปสู่การเป็นองค์กรแห่งนวัตกรรม
  5 ประการ ได้แก่ กล้าเปิดใจรับฟัง กล้าคิดนอกกรอบ กล้าพูด กล้าทำ กล้าเสี่ยงกล้าริเริ่ม
  และกล้าเรียนใฝ่รู้ และกำหนดคุณลักษณะของผู้นำอีก 3 ประการ ได้แก่ เป็นผู้นำ เป็นแบบอย่าง
  และเป็นผู้สนับสนุนการเปลี่ยนแปลง หลังจากนั้น SCG
  ได้ดำเนินการเพื่อปรับเปลี่ยนพนักงานไปสู่คุณลักษณะดังกล่าว
  โดยได้จัดกิจกรรมเพื่อสร้างบรรยากาศให้เกิดการแลกเปลี่ยนความรู้ แสดงความคิดเห็น เช่น
  การสนับสนุนการเรียนรู้ผ่านวิธีการใหม่ (e-learning, Constructionism)
  จัดให้มีการถ่ายทอด Best Practices ของสาขาวิชาชีพต่างๆ ระหว่างบริษัทใน SCG
  โดยจัดกิจกรรมเป็นประจำตลอดทั้งปี
  และรวบรวมองค์ความรู้เหล่านั้นไว้ในระบบบริหารความรู้ของSCG (Knowledge Management)
  การลงทุนในระบบเทคโนโลยีสารสนเทศเพื่อรองรับการจัดการองค์ความรู้ เป็นต้น

  2.2 พัฒนาทักษะ ความรู้ ความสามารถเฉพาะด้านของพนักงานในทุกสาขาอาชีพ

  SCG เปลี่ยนรูปแบบการพัฒนาใหม่เพื่อให้พนักงานสามารถเรียนรู้และปฏิบัติงานจริงไปพร้อมๆ กัน
  เช่น การส่งเสริมการทำงานแบบ Matrix ข้ามหน่วยงาน การเรียนรู้ผ่านการทำงานโครงการ
  การเรียนรู้แบบ Constructionism เป็นต้น

  2.3 ปรับปรุงระบบการบริหารงานบุคคลเพื่อสนับสนุนวัฒนธรรมนวัตกรรม

  SCG ได้จัดตั้งคณะทำงาน People System ขึ้นมาดูแล ปรับปรุงระบบบริหารงานบุคคลใน 4
  ด้านสำคัญ ดังต่อไปนี้

  - การสรรหาและคัดเลือกพนักงาน เริ่มตั้งแต่การสร้างเสริมภาพลักษณ์การเป็นบริษัทในระดับ
  International ให้แก่ SCG เพื่อดึงดูดผู้ที่เป็นคนเก่ง คนดี มีความสามารถ เข้ามาร่วมงานกับ
  SCG
  รวมถึงการพัฒนาเครื่องมือในการคัดเลือกและระบบการสัมภาษณ์งานโดยใช้ระบบความสามารถเป็นพื้นฐาน
  (Competency-based Interview System)

  - ปรับปรุงระบบประเมินผลการปฏิบัติงาน
  และการจ่ายผลตอบแทนให้เชื่อมโยงสู่ตัววัดด้านนวัตกรรม

  - การบริหารความก้าวหน้าทางสายอาชีพ (Career Management)
  โดยเน้นพัฒนาระบบการดูแลที่แตกต่างกัน ทั้งในส่วนของนักบริหาร ผู้เชี่ยวชาญ
  และผู้ปฏิบัติงานด้านวิจัยและพัฒนา

  - การพัฒนาพนักงานเพื่อส่งเสริมให้เกิดความสามารถด้านนวัตกรรม (Innovation
  Competency) โดยจัดหลักสูตรฝึกอบรมเพื่อเสริมสร้าง Creative Thinking และ
  Coaching Skill สำหรับผู้บังคับบัญชา

SCG เชื่อมั่นว่าความมุ่งมั่นในการพัฒนาทรัพยากรบุคคลให้มีความรู้ ความสามารถ และคุณธรรม
จะทำให้ SCG สามารถบรรลุถึงความเป็นองค์กรแห่งนวัตกรรมในระดับสากล ซึ่งจะส่งผลให้ SCG
สามารถเติบโตได้อย่างยั่งยืน สร้างประโยชน์ตอบแทนที่ดีให้แก่ผู้เกี่ยวข้อง
และเป็นองค์กรหลักแห่งหนึ่งที่ช่วยพัฒนาเศรษฐกิจของประเทศสืบไป

ณ สิ้นปี 2549 บริษัทปูนซิเมนต์ไทย จำกัด (มหาชน) มีจำนวนพนักงาน 353 คน คิดเป็นค่าตอบแทน
484 ล้านบาท ในขณะที่มีจำนวนพนักงานรวมทั้ง SCG 23,630 คน และคิดเป็นค่าตอบแทน 12,604
ล้านบาท (ซึ่งค่าตอบแทนประกอบด้วย เงินเดือน โบนัส เงินกองทุนสำรองเลี้ยงชีพ และสวัสดิการ)

รายละเอียดจำนวนพนักงานแยกตามกลุ่มธุรกิจของเครือซิเมนต์ไทย

ณ วันที่ 31 ธันวาคม 2549 และ 2548

  ---------------------------------- ------------------ ------------------
  บริษัท / กลุ่มธุรกิจ                     จำนวนพนักงาน (คน)   

                                     2549               2548

  บริษัทปูนซิเมนต์ไทย จำกัด (มหาชน)        353                338

  ธุรกิจเคมีภัณฑ์                         3,414              1,249

  ธุรกิจกระดาษ                         6,831              6,123

  ธุรกิจซิเมนต์                          4,521              4,198

  ธุรกิจผลิตภัณฑ์ก่อสร้าง                   6,364              5,555

  ธุรกิจจัดจำหน่าย                       1,275              1,055

  อื่นๆ                                872                2,348

  รวม                                23,630             20,866
  ---------------------------------- ------------------ ------------------